Вахш водийсида – етакчи - «ХАЛҚ ОВОЗИ» - Тожикистон Республикаси Ҳукуматининг ӯзбек тилидаги расмий нашрияси\nВахш водийсида – етакчи\nЧоп этилган 13 Октябр 2016\tКӯришлар: 838\nҲайрат билан ён-атрофга боқамиз. Катта йўлнинг икки тарафида пахтазор пайкаллари ястаниб ётибди. Чаноқлар «табассум» қилади. Теримчи қизларни ўзига имлайди. «Мени кечиктирмай териб ол», дегандай тоза оқ пахталар кўз ўнгингизда жилваланади. Пахта пайкалларида одам гавжум. Бундай пайтда ҳамма ўзини пахтакор, деб ҳис қилади. Бободеҳқон учун бугунги кунда «оқ олтин» ҳосилини йиғиб-териб олишдан муҳимроқ иш йўқ.\nЧунки, ҳозир хирмон кўтарадиган, «қозонда борини чўмичга» чиқарадиган палла. Қаерга борманг – пахта.\nҲар йили ерга чигит қадашдан то ҳосил йиғиштириб олгунча далани тарк этмайдиган, ҳатто, қиш ойларида ҳам уйида тинч ўтирмайдиган, ғўзанинг бошида худди фарзандидек парвона бўладиган Иброҳим ҳожи ўз меҳнати туфайли элга танилган. У киши оила аъзолари билан 13 гектар пахта майдонига чигит экиб, мўл ҳосил тўплаган. Чаноқларга қараган кишини оқликдан кўзи қамашади.\nПанж ноҳиясидаги Намуна қишлоқ советига қарашли «Барг» фермер деҳқон хўжалиги Вахш водийсида биринчилар қаторида меҳнат ғалабасини қўлга киритиб, рапорт бердилар. Бу уларнинг Тожикистон давлат мустақиллигининг йигирма беш йиллик юбилейига муносиб совғаси бўлди.\n-Қийинчилик, табиий шароит деймиз-у, бу йилгидек инжиқ келган йилни ҳеч эслолмайман,- дейди Иброҳим ҳожи биз билан бўлган суҳбатда. -Эрта баҳордаги устма-уст ёғингарчилик чигит униб чиқишига кўп тўсқинлик қилди. Тупроқ бетида ҳосил бўлган қаттиқ қатлам чигит униб чиқишига халақит берди. Бутун оила аъзоларимиз далага чиқиб қатқалоқ ерларни юмшатиш, ғўза ниҳолларининг тагини бўшатиш билан банд бўлдик. Кетидан қурғоқчилик бошланди. Бир томчи ҳам ёмғир ёғмай қолди. Шошилинч равишда сув қуйишга тушдик. Ғўзалар бир текис униб чиқди. Лекин ғўзақатор оралиғини бегона ўт босиб кетди. Зудлик билан биринчи култивацияни бошладик. Ғўза бегона ўтлардан тозаланди. Июн ойининг охири, июлнинг бошларида бир ой давом этган иссиқ гармсел туфайли чангдан кўз очиб бўлмасди. Тўкилган гул, шона, кўсакларга қараб ичинг ачийди. Кўзларингдан нохос ёш келади. Лекин ҳар қандай қийинчилик олдида эсанкирамасдан ғўза парваришини бўшаштирмадик. Мана шу меҳнатларнинг самараси бўлса керакки, бу йил вилоятда, балки республика миқёсида ҳам бўлса ажабмас, биринчилардан бўлиб ғалаба рапортига имзо чекдик. Далада ҳали ҳосил кўп. Мавсум охиригача яна 25-30 тоннадан зиёдроқ пахта топширамиз, деб ваъда бераман, - деди Иброҳим ҳожи.\n«Барг» фермер-деҳқон хўжалиги аъзоларининг азму қарори бу йил ҳосилдорликни гектар бошига 45 центнерга етказишдир. Бунинг учун барча шароит бор. Далада ҳали ҳосил кўп. Терим кун сайин қизғин тус олмоқда. «Барг» фермер-деҳқон хўжалигининг Неъматжон Холиқов, Баргигул Шарипова, Самижон Холиқов, Насимжон Холиқов, Лутфия Ражабова, Сайрам Шарипова каби теримчилари ўзаро мусобақалашган ҳолда ҳар куни 80-90 килограммдан «оқ олтин» дурдонаси териб, бошқаларга намуна бўлаяптилар. Бу теримчилар ватан хазинасига, аллақачон, 30 тонна «оқ олтин» териб тўкдилар. Иброҳим ҳожи нафақат Намуна қишлоқ жамоати, балки Панж ноҳиясида илғор тажрибали пахтакор сифатида тилга олинади. Чунки сурункасига ҳар йили пахта планини ортиғи билан бажариб келмоқда. Қўлга киритилган марра билан чекланмай, янада юқори чўққилар сари интилмоқда. У ҳар бир ишга масъулият билан ижодий ёндашади.\nҲа, Иброҳим Холиқов ана шундай ишчан, ташаббускор одам. У ҳеч вақт четда қўл қовуштириб ўтирмайди. Доимо бошқаларга ўрнак бўлишга одатланган.\nБиз у кишидан бу муваффақиятлар сири нимада, деб сўраганимизда қисқача жавоб берди:\n-Ернинг яхши-ёмони бўлмайди. Ҳосилдорлик меҳнатга боғлиқ. Бошқаларни билмайману мен шундай тушунаман. Ерларни ғўзапоядан тозалаш ва шудгорлаш унчалик оғир иш эмас. Лекин охирги йигирма йил ичида ерлар ишдан чиққан. Ниҳоятда унумсиз бўлиб қолган.\n-Бунинг учун нима қилмоқ лозим?\n-Биринчидан ерни озиқлантириш лозим. Деҳқончасига жоиз бўлса, ерни «боқиш» керак.\n-Ерни ҳам боқиб бўладими?\n-Ҳа, боқиб бўлади. Энди журналист дегани кўп синчков бўлади. Ҳеч нарса назар эътибордан четда қолмасин, деб майда-чуйдасигача билишни хоҳлайсизлар. Ерни «боқиш» деганим энди ҳалигидай адабиётларда мажозий маънода деганларидай айтаяпман-да,- деб ҳожи гапини давом эттирди. Ерга кўпроқ маҳаллий ўғит ва бегона тупроқ солиш лозим. Шундагина ер қувватга киради. Ва кутган ҳосилингизни беради. Ўғит, гўнг берсангиз, ер хамир бўлса, ўғит хамиртуруш ролини бажаради. Ер яхши кўпчийди. Ерни «семиртириш», бақувват қилиш учун тупроққа тўрт тоннадан гўнг, бегона тупроқ соламан. Бундан ташқари, ерни ҳайдашдан олдин гектар бошига 500 килограммдан фосфор соламан. Қани, ер ҳосил бермай кўрсин, 50-60 центнергача пахта олиш мумкин. Мен буни ўз тажрибамдан айтяпман, лекин кўплар ишонмайди. Пахтачиликда яна бир тадбирга амал қилиш лозим. Ер ҳайдашдан олдин, албатта, фосфор билан бойитиш зарур,- дейди фермер.\nҚуёшнинг заррин нурлари ғўзалар баргидаги шудрингда жилоланиб, кўзларни қамаштиради. Пахтазор ўзгача ҳусну латофат кашф этган. Қараб тўймайсан. Ҳамма ўз иши билан банд. Теримчиларнинг қўли-қўлига тегмайди. Ҳожи Иброҳим Холиқовнинг пахта даласида бўлганимизда ана шундай манзаранинг гувоҳи бўлдик. Далалар саҳнидаги чамандай очилган лўппи-лўппи пахталар одам қалбида ажойиб бир ҳузурбахш ҳиссиёт уйғотади…\nБугун: 27-01-2020 18:08:16


Шахида Нишанбекова— юксак мукофот соҳиби — Фарғона шифокори\nШундай фидойи юртдошларимиздан бири Данғара туманидаги “Abu Bakr ar-Roziy med servis” хусусий клиникаси бош шифокори Шахида Нишанбекова ҳам Президентимизнинг «Ўзбекистон Республикаси давлат мустақиллигининг йигирма саккиз йиллиги муносабати билан фан, таълим, соғлиқни сақлаш, адабиёт, маданият ва санъат соҳалари ходимларидан бир гуруҳини мукофотлаш тўғрисида»ги фармонига асосан II даражали “Соғлом авлод учун” ордени билан мукофотланди.\nШахида Нишанбекова шифокорлар оиласида туғилиб ўсган. Унинг отаси Машраббек Нишонбеков, онаси Шавқия Мирзажонова ҳам узоқ йиллар тиббиёт соҳасида ишлаб, эл-юрт дуосини олган одамлар эди. Ота-онасининг изидан бориб оиладаги 3 нафар фарзанд ҳам тиббиёт институтида ўқиди. Ҳозир уларнинг барчаси шу соҳада меҳнат қилиб, юртдошлар дардига дармон бўлишяпти.\n– Президентимиз берган бу орден ота-онамнинг мукофоти деб ҳисоблайман, – дейди Шахида Нишанбекова. – Чунки улар бизни ҳалол ризқ билан ўстирди, илм олишга шароит яратиб берди, малакали шифокор бўлишга давъат қилиб турди. Ота-онамнинг “Билимли шифокор бўлсанг, одамлар ўзлари сени қидириб келишади”, деган ўгитлари қулоғим остида ҳамон жаранглаб туради.\nШахида Нишанбекова асаб касалликлари шифокори. 1982 йилда Самарқанд давлат тиббиёт институтини тамомлаб, соҳада иш бошлаганига 37 йил тўлмоқда. Ўз устида тинимсиз ишлаб, катта тажриба тўплаган фидойи шифокор айни пайтда ўзи меҳнат қилаётган хусусий клиникада кўплаб ёш тиббиётчиларнинг севимли устозига айланган.\nШахида Нишанбекова беморлар билан ҳамиша ширин муомалада бўлади. Тажрибали шифокорнинг тавсиялари, зарур муолажалари билан касаллиги тузалиб кетган, ундан нажот топган одамларнинг саноғи йўқ. Шу боис унинг давлат мукофоти олганини эшитганлар борки, бари қувонди, табриклар, қутловлар ҳамон тўхтагани йўқ.\nХалқнинг дуосини олган одам ҳеч қачон кам бўлмайди. Ҳалол ва фидойи меҳнат қилган одамлар эса ҳамиша давлатимиз эътиборидадир. Буни Шахида Нишанбековага берилган юксак мукофот мисолида ҳам кўриш мумкин.\nСуратда: Шахида Нишанбекова иш жараёнида.\n← “Муолажа”га муҳтож тиббиёт маскани” номли танқидий мақолага муносабат\n«Тиббиёт масканида аҳвол қачон ўнгланади?» номли мақолага муносабат →\n11.08.2019 fsh.uz 215\n09.11.2019 fsh.uz 303


Қозоғистонда камбағал одам Lexus’да ёрдам сўраб келди - Daryo\n16:10, 28.08.2019 52529\nҚозоғистоннинг Павлодар шаҳрида камбағал одам Lexus’да ўз боласи учун ҳайрия ёрдамини сўраб келди, деб ёзмоқда Tengrinews.\nЭркак «Павлодар меҳрибонлари клуби» жамоат фонди иштирокчиларига мурожаат қилган. Бу ҳақда волонтёрлар ўзларининг Instagram’даги саҳифасида маълум қилган. Клуб иштирокчиларининг сўзларига кўра, бу йили уларга болаларини мактабга тайёрлашда қийинчиликка дуч келган қарийб 300 та оила ёрдам сўраб мурожат қилган.\n«Биз бу оилаларни яхши биламиз. Улар ҳақиқатдан ҳам моддий жиҳатдан қийналган. Ҳайрия мактаб папкаларини бериш учун бир кунни белгиладик. Уларнинг шахсан ота-оналарнинг қўлларига топширдик. Клубда бир нечта мактаб буюмлари тўплами қолди. Уларни ижтимоий ўқитувчилар берган заҳира рўйхатидаги кам таъминланган оилаларга беришга қарор қилдик», — деган ташкилот иштирокчилари.\nБоласи кам таъминланганлар болалар рўйхатида бўлган оиладан бўлган эркак волонтёрларга ёрдам сўраб келган. Маълумотномага кўра, бу оиладаги эр-хотин 25 минг тенге (65 доллар) ва 31 минг тенге (80 доллар)ойлик олади. Оила кам таъминланган ва кўп фарзандли.\n«Бироқ, кейинчалик маълум бўлишича, бу оила бошлиғи Lexus’нинг энг сунги русумида юради, ўзлари эса сифатли ҳусусий уйда яшайди. Биз бунга шахсан ишонч хосил қилдик. Бизнинг сўзларимиз далиллар билан исботланган. Қимматбаҳо машинага ҳайрия канселярия буюмларини жойлашга ҳам уялмади», — деб ёзган волонтёрлар.\nУларнинг таъкидлашича, ота-оналарнинг бу ҳаракати уларнинг кўнглини совутди. Чунки бу нарсалар ҳақиқатгдан ҳам муҳтож оилага берилиши мумкин эди.\n03:11 Бугун 1031\n01:01 Бугун 2678\n23:58, 20.02.2020 5369\n23:50, 20.02.2020 3531\n19:19, 19.02.2020 112423\n21:16, 19.02.2020 100710\n09:40, 20.02.2020 80587\n07:14, 20.02.2020 71502


Владимир Соловьёв. Достоевский хотираси - www.ziyouz.uz\nБош саҳифа Илм ва фанАдабиётВладимир Соловьёв. Достоевский хотираси\nЧоп этилган 26.08.2017 11.03.2017 МуаллифZiyouz.uz\nДостоевский ҳақидаги маърузада унинг на шахсий ҳаёти, на бадиий асарларининг адабий танқиди билан шуғулланаман. Мен фақат битта масала: Достоевский қандай ғоя-мақсадларга хизмат қилгани, бутун фаолиятини қандай ғоя илҳомлантирганини ёритишга ҳаракат қиламан.\nБу масалага тўхталишим табиий. Чунки на ёзувчи шахсий ҳаётининг тафсилотлари, на асарларининг бадиий фазилатлари ёки камчиликлари ўз ҳолича ҳаётининг сўнгги йилларида кўрсатган жуда катта таъсирни ва унинг вафоти ҳаммамизга кўрсатган фавқулодда таассуротни изоҳлай олмайди. Бошқа жиҳатдан Достоевский хотирасининг кейинги пайтда шафқатсиз ҳақоратланиши ҳам адиб асарларининг эстетик хусусиятларига қаратилган эмас, бинобарин унинг баъзида доҳиёна хусусиятдан холи бўлмаган ижодкорлик салоҳияти беназирлигини барча баравар эътироф этади, ҳолбуки, унинг ижодий салоҳиятида йирик камчиликлар ҳам бор. Бироқ мазкур салоҳият соҳиби хизмат қилган ғоялар айримлар учун ҳаққоний ва олижаноб бўлгани ҳолда бошқалар учун сохта ва зарарли туюлади.\nДостоевскийнинг бутун фаолиятига бериладиган якуний баҳо уни илҳомлантирган ғояга, нималарга ишонганию меҳр-муҳаббат қўйганига қандай муносабатда бўлишимизга боғлиқ. “Достоевский аввало барчада ва барча жойда қайноқ инсон қалбини севган ва барча Аллоҳга мансуб эканига ишонч билан яшади, ҳар қандай ташқи зўравонлик ва ҳар қандай ботиний таназзул устидан зафар қозона оладиган инсоният қалбининг беадад куч-қудратига имони комил эди. Турмушнинг жамики иллатларию ёвузликларини, ҳаётнинг жамики юки ва зулматларини кўнглига сингдирган ҳолда буларнинг барчасини муҳаббатнинг қодир кучи билан енгиш асносида Достоевский барча асарларида мазкур ғалабасини куйлади. Бандаларга хос жамики ожизликлар орасидан сизиб чиқиб, кўнгилда гулдай очиладиган мазкур илоҳий куч-қувватни кашф этиш асносида Достоевский Парвардигори оламни ва ундан андоза олиб яратилган инсонни англаб етди. Тангри ва Исо йи Масиҳнинг барҳақлиги унга ботиний меҳр-муҳаббат ҳамда ялпи афви умумия воситасида аён бўлди. Ва барчани кечиришдек олижаноб кучни ўзи ташна бўлган ва бутун ҳаёти давомида жон-жаҳди билан интилган адолат заминда ошкора тантана қилишининг асоси сифатида мадҳ этди”.\nНазаримда, Достоевский оддий романнавис, салоҳиятли ва тафаккури теран адибгина эмас. Унинг бу таърифлар доирасига сиғмайдиган алоҳида фазилати бор эди ва айни фазилати билан бошқалардан алоҳида ажралиб турарди, айни шу фазилат бошқаларга кўрсатган таъсири негизини ташкил қилади. Буни исботлайдиган далиллар бисёр. Алоҳида эътиборга молик битта мисол келтираман. Граф Л.Н.Толстой Н.Н.Страховга мактубида шундай ёзади: “Достоевский тўғрисидаги мулоҳазаларимнинг ҳаммасини тўлиб-тошиб гапиргим келади. Бу борада сиз билан ҳамфикр эканимдан хурсандман. Мен бу инсонни ҳеч кўрмаганман ва бевосита мулоқотда бўлмаганман; ва кутилмаганда вафот этганида менга жуда яқин, азизу муҳтарам, зарур сиймо бўлганини дафъатан ҳис этдим. У билан мусобақалашиш ҳеч қачон хаёлимга келмаган, ҳеч қачон. Унинг барча амаллари (эътиборга молик ишларининг ҳаммаси) шундайки, қанча кўп қилган бўлса, камина улардан шунча зиёда наф кўрганман. Санъатга ҳавас билан қарайман, ақл-идрокка ҳам, лекин қалб заҳматлари – фақат шодлантиради. Мен уни дўстим деб билардим ва бошқача хаёл қилмаганман. Унинг вафоти ҳақидаги хабарни эшитдим-у, суянган тоғимдан айрилгандай бўлдим. Ўзимни йўқотиб қўйдим, кейин эса у мен учун қанчалар қадрли бўлганини англадим ва кўзимга ёш келди, ҳозир ҳам йиғлаяпман. Унинг вафоти арафасида “Ҳақоратланганлар ва хўрланганлар” асарини ўқидим ва кўнглим юмшаб, енгил тортдим. Бошқа, олдинроқ ёзилган мактубда эса шундай эътироф бор: “Куни кеча “Ўлик уйдан мактублар”ни ўқидим. Кўп жиҳатлари хотирамдан кўтарилган экан, қайта ўқидим ва бутун янги адабиётимизда, Пушкинни қўшиб ҳисоблаганда ҳам, ундан яхши китоб йўқ. Асарнинг услуби эмас, балки адибнинг самимий, табиий ва насронийларга хос нуқтаи назари ҳайратлантиради. Жуда яхши, насиҳатомуз асар. Кеча кун бўйи шу асар бахш этган сурурдан маст бўлиб юрдим, анчадан буён бундай завқланмаган эдим. Башарти Достоевскийни учратсангиз, унга ихлосим баланд эканини айтинг”.\nГраф Толстой эътироф этган самимий фазилатлар ва нуқтаи назар Достоевскийнинг бутун ҳаёти мобайнида ҳукмронлик қилган ғоя билан чамбарчас боғлиқ бўлиб, ҳаётининг сўнгги йилларида бутун қалбини унга бахшида этди.\nИнсониятнинг ибтидоий даврида шоирлар некбин набийлар ва коҳин бўлган, диний ғоя шеърият ўзагини ташкил қилган, санъат Тангрилар хизматида бўлган. Кейин, ҳаёт мураккаблашиб, цивилизация-тамаддуд юзага келган, бу меҳнат, санъат ўзаро ажралишига олиб келган, инсоний фаолиятнинг бошқа турлари ҳам ёлғизланиб, диндан ажралган. Агар илгари санъаткорлар Тангрилар хизматчи-хизматкори бўлган бўлса, айни пайтга келиб, санъатнинг ўзи тангримонанд тусга кириб, маъбудага айланган. Соф санъат фидойилари майдонга келган, ҳар қандай диний мазмун-моҳиятдан холи юксак бадиий шакл улар учун алоҳида муҳим вазифага айланган. Мазкур эркин санъатнинг кетма-кет икки тўлқини (классик-антик дунёда ва янги Европада) жуда оҳанжамали бўлгани баробарида барқарор тусга эга эмас эди. Янги Европа бадииятининг гуллаб-яшнаши кўз ўнгимизда заволга юз тутди. Гуллар тўкиляпти, шоналар мева тугаётир. Шонадан пишган мева талаб қилиш адолатдан эмас: фақат келгуси натижаларни тахмин қилса бўлади. Санъат ва адабиётнинг ҳозирги ҳолатига айни нуқтаи назардан ёндошиш зарур.\nЗамонамиз қаламкашлари соф гўзалликка хизмат қила олмайдилар ва буни хоҳламайдилар, баркамол шакллар билан қизиқмайдилар: улар мазмун-моҳият талабгори. Лекин аввалги, диний санъат моҳиятига бегона бўлганлари ҳолда улар кундалик турмуш ташвишларига бошлари билан шўнғиб, воқеликка нисбатан икки карра муте ҳолатга тушиб қоляптилар: улар, биринчидан, мазкур воқелик ҳодисаларини қулларга хос итоаткорлик билан ёзишга, юзаки баён қилишга интиладилар, иккинчидан эса, айни шундай қулларча итоаткорлик билан кундалик турмуш талабларига хизмат қилишга, айни кун ижтимоий кайфиятини қондиришга, мавжуд ахлоқий ақидаларни васф этишга интиляптилар, шу аснода санъатдан наф кўришни мўлжаллаяптилар. Бу мақсадларнинг на униси ва на бунисини қўлга киритиб бўлмайди. Хаёлий сохта воқеликлар тафсилотлари ортидан самарасиз-беҳуда елиб-югуриш оқибатида чинакам реал-ҳаётий яхлитлик фақат бой берилади, ташқи-юзаки билимдонлик ва фойдалиликни унинг ботиний гўзаллигига путур етказган ҳолда санъат билан бирлаштиришга зўр бериш эса санъатни ўта яроқсиз ва фойдасиз алланарсага айлантиради, зотан маълумки, ёмон бадиий асар жуда яхши тамойиллар асосида яратилганидан қатъи назар ҳеч нарса ўргатмайди ва ҳеч қандай наф ҳам келтирмайди.\nЗамонавий санъат ҳолатини ва унинг ҳукмрон йўналишини, шубҳасиз, қоралаш жуда осон. Ижодкорликнинг ялпи таназзули ва гўзаллик ғоясига айрим ружу қўйишлар ҳаддан ташқари яққол кўзга ташланаётир, бироқ буларнинг барчасини сўзсиз қоралаш ҳам адолатдан эмас. Мазкур қўпол-дағал ва қотиб қолган замонавий санъаткорлик – бадиий ижодда, мазкур икки қатламли қуллар негизида, қобиғи остида илоҳий улуғворлик кафолати яширинган. Замонавий реал ҳаёт ва санъатдан тўғридан-тўғри наф кўришга оид талаблар, айни кундаги қўпол ва жоҳилона тусда бўлгани учун бемаъни, бироқ шу даражада юксак ва теран чинакам санъат ғоясига шаъма қиладики, унга на соф санъат намояндалари, на уни талқин қилувчилар кўтарила олган. Замонавий ижодкорлар шаклий гўзаллик билан кифояланмай санъат бутун инсоният ҳаётига зиё бахш этувчи ва қайтадан яратувчи реал-ҳаётий-куч бўлишини у ёки бу даражада онгли идрок қиладилар. Аввалги санъат дунёда ҳукмрон жаҳолат ва шафқатсизликдан инсонни чалғитарди, одамларни осуда юксакликларига олиб чиқар ва ёрқин сиймолари билан кўнглини яйратарди; бугунги санъат, аксинча, турмушдаги жаҳолат ва шафқатсизликка инсон эътиборини жалб қилади, лекин мазкур жаҳолат зулматни ёритиш ва шафқатсизликни жиловлаш масаласида баъзан қатъиятлилик кўрсатмайди. Санъат ёғду сочадиган ва қайтадан яратадиган куч-қудратни қаердан олади? Санъат жаҳолатга ботган турмуш тарзида инсонни чалғитиш билан чегараланмасдан, мазкур қайғули ҳолатни яхшилаши зарур бўлса, у ҳолда мазкур буюк мақсадга воқеликни шунчаки қайд этиш билан эришиб бўлмайди. Тасвирлаш дегани қайтадан ўзгартириш дегани эмас, фош этган билан жамики камчиликлар барҳам топмайди. Соф санъат инсонни заминдан юксалтирди, Олимпия чўққиларига олиб чиқди; янги санъат заминга муҳаббат ва ҳамдардлик билан қайтаётир, лекин заминий турмуш жаҳолатига ва шафқатсизлигига чўмиш учун эмас, зотан бунинг учун санъатнинг ҳеч бир ҳожати йўқ, аксинча, мазкур хасталанган турмуш тарзини даволаш ва янгилаш мақсадида қайтаётир. Бунинг учун заминга яқинлашиш, дахлдор бўлиш, унга меҳр-муҳаббат ва ҳамдардлик билан муносабатда бўлиш керак, лекин бундан ҳам зиёда нимадир талаб қилинади. Заминни ҳақ-ҳақиқат йўлига солиш ва қайтадан яратиш билан боғлиқ жуда катта куч-ғайрат талаб қиладиган иш учун нозаминий кучларни ерга жалб қилиш ва сафарбар этиш лозим. Санъат диндан ажралиб, мустақил бўлиши асносида айни бевосита дин билан янги эркин битишув тузиши керак. Санъаткорлар ва шоирлар яна коҳинлару пайғамбармонанд сиймоларга, лекин эндиликда бошқача, бирмунча юксак ва муҳим маънода зоти кабирларга айланишлари керак: диний ғоя уларнинг ихтиёридаги воситага айланиши баробарида ўзлари ҳам бу ғоялардан оқилона фойдаланишлари ва заминда қарор топиши йўлида онгли фаолият юритишлари лозим. Келажак санъати, узоқ давом этган синовлардан кейин онгли равишда динга қайтиб, дин билан чамбарчас боғлиқ ибтидоий санъатга нисбатан бошқача санъатга айланади.\nЗамонавий санъатнинг динга қарши (зоҳиран) хусусиятидан қатъи назар синчиклаб назар ташласак, унда келажакдаги диний санъатнинг билинар-билинмас нишоналарини илғаймиз. Реалистик бадиий ижод ўз вазифаси – миссиясининг диний хусусиятини англамасдан дунёга ахлоқий таъсир кўрсата олишининг ягона мустаҳкам пойдевори ва қудратли омилидан воз кечаётир.\nЛекин замонавий адабиётнинг дағал реализми ёлғиз беўхшов ниқоб бўлиб, унинг остида ўз фурсатини кутган ҳолда келажакнинг олмос қанот шеърияти ётибди. Бу шахсий ўй-ният эмас, балки ижобий далиллар айнан шундан далолат беради. Ҳозирнинг ўзида шундай ижодкорлар пайдо бўлаётирки, улар ҳукмрон реализм тамойилларидан келиб чиқиб, муайян маънода унинг тубан негизига таяниб, айни пайтда диний ҳақиқатлар сарҳадига етиб бораётир, у билан ўз асарларининг вазифасини боғлаётир, ундан ижтимоий идеали учун куч-қувват олаётир, жамиятга хизмат қилиш билан боғлиқ ўй-ниятларини унинг зиёси билан ёритаётир. Бундай диний санъатнинг вакиллари ҳозирча йўқ, лекин элчилари бор. Ана шундай элчилардан бири – Достоевский.\nФаолият турига кўра романнавис ижодкорлар сирасига киргани ҳолда ва айрим у ёки бу масалада улардан орқада қолгани ҳолда Достоевский уларнинг барчасига нисбатан шундай устунликка эгаки, наинки ён-атрофида кечаётган воқеа-ҳодисаларга, балки келажакка пайғамбарона некбинлик билан назар ташлайди.\nДостоевскийнинг бадиий олами тамомила қарама-қарши хусусиятга эга. Унинг асарларида ҳамма нарса қайнаб-тошади, ҳаммаси мавҳум, элас-элас ойдинлашаяпти, холос. Жамиятнинг маиший турмуши эмас, балки ижтимоий ҳаракат Достоевский романларининг мавзуи ҳисобланади. Барча беназир рус романнависларидан фақат Достоевский ижтимоий ҳаракатни ўз ижодининг бош мавзуига айлантирган. Бу борада Тургеневни у билан қиёслаш одат тусини олган, лекин бунинг учун етарли асос йўқ. Адибнинг умумий аҳамиятига таъриф бериш учун муваффақиятсиз асарларига эмас, балки энг сараларига мурожаат қилиш зарур. Тургеневнинг сара асарлари эса асосан “Овчининг мактублари” ва “Дворянлар уяси” бўлиб, бу асарларда ижтимоий ҳаракатнинг бетакрор манзаралари эмас, балки айни ўша кўҳна дворянлар оламининг ижтимоий ҳолати акс этган. Гончаров ва Л.Толстой асарларида ҳам шундай манзарага дуч келамиз. Тургенев кейинчалик жамиятимиздаги ижтимоий ҳаракатни мунтазам кузатди ва унинг таъсирига қисман берилди, лекин бу ҳаракатнинг мазмун-моҳиятини англай олмади, шу мавзуга махсус бағишланган романи (“Новь”) эса тамомила бемаъни асар бўлди.\nЁн-атрофида ҳукмронлик қилаётган интилишларга Достоевский бўйсунмади, ижтимоий ҳаракатнинг тўлқинлари ортидан итоаткорлик билан эргашмади – у мазкур ҳаракат бурилишларини олдиндан кўра билди ва уларни худди шундай олдиндан қоралади. У қоралаш ҳуқуқига ҳақиқатдан ҳам эга эди, чунки ўз эътиқоди доирасида мулоҳаза юритиш мезонига эга бўлиб, айни шу боис ҳукмрон оқимлардан юксалди ва мазкур оқимлардан анча нарироққа ҳам назар ташлаб, улар билан андармон бўлиб қолмади. Достоевский ўз эътиқоди шарофати билан бутун ҳаракатнинг олий, олис мақсадини олдиндан пайқади, унинг ана шу мақсад йўлидаги оғишларини рўй-рост кўрди, шу боис уларга нисбатан ҳақгўй мулоҳаза юритиб, адолатли қоралади. Бу адолатли қоралов ҳукми зарур ва орзу қилинган ижтимоий ҳаракатнинг бевосита ўзини эмас, балки фақат нотўғри йўлларига ва бемаъни усулларига тегишли эди; бу қоралов ижтимоий идеални рўёбга чиқариш йўлидаги интилишларни эмас, балки ижтимоий адолатнинг тубанларча англанишига, сохта ижтимоий идеалга қаратилган эди. Ижтимоий идеални рўёбга чиқариш Достоевский учун ҳам бирламчи аҳамиятга молик бўлди: у нафақат ўтмишдаги, шунингдек, келажакдаги Парвардигори олам-Тангри Салтанатига ҳам ишонди ва уни қарор топтириш учун меҳнат ва жасорат зарурлигини тушунди. Ҳаракатнинг ҳақиқий муроду мақсадини кимки билса, у мазкур мақсад йўлидаги оғишларни қоралай олади ва шундай қилиши зарур. Достоевский эса бундай ҳуқуққа шунинг учун ҳам эга эдики, унинг ўзи аввал-бошда шундай оғишларни бошдан кечирган, нотўғри йўлдан борган эди. Достоевскийни ижтимоий тафаккурнинг ҳукмрон оқимлари узра юксалтирган ижобий диний идеал унга осонлик билан насиб этмаган, аксинча машаққатли ва узоқ давом этган кураш натижасида қўлга киритилган. У ўзи билган аъмолларни қоралади ва шу боис бу адолатли қоралов бўлди. Олий ҳақиқат унга ойдинлашгани сайин у шунга мос равишда ижтимоий ҳаракатнинг сохта йўлларини яна ҳам қатъият билан қоралаши зарур эди.\nДостоевский бутун фаолиятининг умумий мазмун-моҳияти ёхуд Достоевскийнинг жамоат арбоби сифатидаги аҳамияти мазкур иккиёқлама: жамиятнинг олий идеали тўғрисидаги ва унга эришишнинг ҳозирги йўли тўғрисидаги масалани ҳал қилиши билан боғлиқ.\nИжтимоий ҳаракатнинг қонуний сабаби шахснинг ахлоқий талаблари билан мавжуд ижтимоий тузум ўртасидаги зиддиятга бориб тақалади. Достоевский тасвирловчи, изоҳловчи-таҳлил қилувчи ва шу билан бирга янги ижтимоий ҳаракатнинг фаол иштирокчиси сифатидаги фаолиятини айни шу нуқтаи назардан бошлаган. Ижтимоий адолатсизликни ҳам теран ҳис қилиш ҳатто жуда беозор шаклда бўлса-да, унинг дастлабки “Ғариб бандалар” қиссасида акс этган. Мазкур қиссанинг (шу жумлага кейинчалик ёзилган “Хўрланганлар ва ҳақоратланганлар” романи ҳам киради) ижтимоий мазмуни азалий ва ҳамиша янги – долзарб фикрдан иборат бўлиб, мавжуд ижтимоий тузумда яхши (ахлоқан) одамлар жамият томонидан ёмон кимсалар сифатида қораланади, шу боис ғариб бандалар ҳақоратланиш ва хўрланишга маҳкум.\nБашарти ижтимоий адолатсизлик Достоевский учун қисса ёки роман мавзуи бўлиши билан чекланганда, унинг ўзи ҳам фақат адабиётчи бўлиб қолар ва рус жамияти ҳаётидаги алоҳида мақомига юксала олмаган бўларди. Бироқ Достоевский учун қиссанинг мавзуи айни пайтда ҳаётий вазифа ҳам бўлди. У масалага ахлоқий ва амалий негиздан назар ташлади. Дунёда содир бўлаётган ҳодисотларни гувоҳи бўлиши ва қоралаши асносида нима қилиш керак, деган саволни ўз олдига кўндаланг қилиб қўйди.\nДастлаб оддий ва аниқ ечим кўзга ташланади: ўзгалар ва ўз ҳаётлари мисолида ижтимоий адолатсизликни кўрган ва ҳис қилган эзгу ниятли кишилар бирлашишлари, унга қарши чиқишлари ва жамиятни ўз хоҳишларига кўра қайта изга солишлари зарур.\nДастлабки ўта соддаларча уриниш Достоевскийни дор остига келтиргач, кейинчалик эса бадарғага гирифтор қилгач, сафдошлари каби у ҳам дастлаб ният-ўйларининг мана шундай ачинарли ҳолатга дучор бўлганини фақат ўзларининг мағлубияти ва зулм оқибати сифатида талқин қилдилар. Унга нисбатан бешафқат ҳукм чиқарилди. Бироқ ранжу алам Достоевскийга ижтимоий тўнтариш қилишга оид мулоҳазалари нотўғри эканини, бу фақат у билан сафдошларига зарур бўлганини тушунишга монелик қилмади.\nЎлик уй даҳшатлари орасида Достоевский биринчи марта онгли равишда ҳаққоний халқ кечинмалари билан юзма-юз бўлди ва унинг ёғдусида инқилобий интилишлари нотўғри эканини яққол кўрди. Достоевскийнинг сургундаги дўстлари аксарият оддий халқ вакиллари бўлиб, айрим беназир шахсларни ҳисобга олмаганда, уларнинг барчаси халқнинг яроқсиз тоифаларига мансуб эди. Бироқ оддий халқнинг яроқсиз тоифалари ҳам ҳатто энг яхши зиёлилар бой берадиган хислатни: Аллоҳга ишониш ва гуноҳкор эканини онгли идрок этиш фазилатини сақлаб қоладилар. Оддий жиноятчилар бемаъни қилмишлари билан оммадан ажралиб қолганига қарамай ҳис-туйғулари ва қарашларига, диний дунёқарашига кўра халқдан фарқ қилмайди. Ўлик уйда Достоевский росмана “ғариб” (халқона айтганда, бахтсиз, толесиз) бандаларни топди. У ортида, озодликда қолдириб келган зоти шарифлар ижтимоий адолатсизликлардан ор қилган ҳолда нажот топар, шахсий устунлик ҳиссиёти уларга таскин-тасалли берарди. Сургундаги маҳбуслар бундай таскин-тасаллига эга эмас эдилар, лекин ундан ҳам ортиқ алланарса уларни ҳаёт билан боғлар эди. Намунали зиёлилар ниманики тортиб олган бўлса, ўлик уйнинг бетайин бандалари Достоевскийга барчасини қайтариб берди. Агар маърифат намояндалари орасида диний туйғу қолдиғи уни пешқадам ижодкорнинг шаккоклигидан қизаришга мажбур қилган бўлса, ўлик уйда мазкур туйғу тақдирга тан берган сургундагиларнинг художўйлиги-тақводорлиги таъсири остида қайта қад ростлади ва янгиланди. Черков унутган, давлат эса жабр-зулм ила эзган бу ғариб бандалар ҳамон черковга ишонар ва давлатни ҳам инкор этмасдилар. Сургундагиларнинг бебошликлари ва ваҳшийликлари ичра кечган ўта оғир лаҳзаларда Достоевскийнинг хотирасида қўрқиб кетган бойваччага меҳрибонлик билан далда берган деҳқон Марейнинг улуғвор ва хокисор сиймоси қад ростлайди. Ва у мана шу Парвардигори оламга мансуб илоҳий ҳақиқат қаршисида ҳар қандай ясама “ҳақиқат” сохталигини, мазкур сохталикни бошқаларга сингдиришга уриниш эса жиноят эканини теран англади.\nОмадсиз инқилобчининг аччиқ пушаймони ўрнига Достоевский ахлоқан қайта дунёга келган инсоннинг ёрқин кечинмалари билан сургундан қайтди. “Кўпроқ ишониш керак, сафларимиз яна ҳам жипсроқ бўлиши зарур, бунга меҳр-муҳаббатни ҳам эш қилсак, барча ўй-ниятларимизга етамиз”, – деб ёзганди у. Халқнинг ўй-ниятлари, кечинмалари билан ҳамроҳлик, ҳамдардлик натижасида янгиланган мазкур ахлоқий-маънавий куч-қувват Достоевскийни долзарб давр вазифаларининг хизматкори эмас, балки ижтимоий тафаккурнинг чинакам ҳаракатлантирувчи кучи сифатида ижтимоий ҳаракатимиз олдинги сафида юришдек юксак мартабага мушарраф этди.\nСибирдан қайтиб келганида ижобий ижтимоий идеал Достоевскийга тўлалигича аён эмас эди. Бироқ мазкур иш билан боғлиқ уч ҳақиқат унга кундай равшан эди: у аввало, айрим кишилар, ҳатто жамиятнинг энг пешқадам шахслари ҳам шахсий устунликлари эвазига жамиятга зўравонлик қилиш ҳуқуқига эга эмаслигини тушунди; у, шунингдек, ижтимоий адолат – ҳақиқат айрим тафаккур соҳиблари томонидан яратилмаслигини, балки умумхалқ фикр-мулоҳазасига таянишини англади ва ниҳоят, мазкур адолат диний аҳамиятга –тусга эга эканини ва Исойи Масиҳга эътиқод билан, Исойи Масиҳ идеали билан боғланган бўлиши зарурлигини теран идрок қилди.\nМазкур ҳақиқатларни англаш борасида Достоевский ўз даврида ҳукмрон ижтимоий тафаккур йўналишидан анча илгарилаб кетди ва шу туфайли мазкур йўналиш қай томонга бошлашини олдиндан кўрди ва кўрсатиб берди. Маълумки, “Жиноят ва жазо” романи бевосита Данилов ва Каракозовларнинг суди арафасида ёзилган, “Жинлар” романи эса нечаевлар суд жараёни олдидан яратилган. Дастлабки роман мазмуни тафсилотлар ғоят теран бўлгани ҳолда, гарчи уни кўпчилик тушунмаган бўлса ҳам, жуда содда ва равшан. Асарнинг бош қаҳрамони – шундай нуқтаи назар вакилики, унга кўра исталган кучли шахс ўзига ўзи хўжайин ва кўнглига келган ишни қилиши мумкин. Шахсий устунлиги боис, куч-қудрат соҳиби бўлгани туфайли ўзини қотиллик қилишга ҳақли деб ҳисоблайди ва қилади ҳам. Бироқ у ташқи бемаъни-нотўғри қонунларнинг шунчаки бузилиши ва ижтимоий ақидаларга нисбатан мардона қарши чиқиш деб ҳисоблаган иш кутилмаганда ўз виждони учун аллақандай ваҳимали тус олади, гуноҳга айланади, ботиний, ахлоқий ҳақиқатнинг қўпол бузилишига олиб келади. Ташқи қонун-қоидаларнинг бузилиши қонуний равишда зоҳиран сургун кўринишида қасосга дучор бўлади, лекин кучли шахсни инсониятдан ажратиб қўйган ва қотиллик қилишга мажбур этган ботиний такаббурлик гуноҳини, мазкур ботиний манманлик гуноҳини фақат бемаъни ўй-хаёллардан ботиний воз кечиш воситасида ювиш мумкин. Чексиз ўзбошимчалик инсонга нисбатан улуғвор сиймо қаршисида барҳам топиши, гуноҳни ўзбошимчалик билан оқлаш эса илоҳий Тангри адолати қаршисида жиловланиши зарур. Чунки кучли шахс жирканч ҳашоратлар сифатида назарга илмаган содда ва заиф кимсалар сиймосида ҳам Парвардигори олам мужассам.\n“Жинлар” романида айни мавзу чуқурлаштирилмаган бўлса-да, анча кенгайтирилган ва мураккаблаштирилган. Дунёни ўзлари хоҳлаганча ўзгартириш мақсадида зўравонлик билан давлат тўнтариши қилиш муддаосига берилган кишилар тўдаси ваҳшиёна жиноятлар содир этадилар ва шармандаларча нобуд бўладилар, эътиқод туфайли нажот топган Россия эса ўз Халоскори қаршисида таъзим қилади.\nБу романлар жуда катта ижтимоий аҳамиятга эга; уларда муҳим ижтимоий ҳодисалар башорат қилинган, бу воқеалар тез орада содир бўлди; айни пайтда мазкур ҳодисотлар олий диний ҳақиқат-адолат нуқтаи назаридан қораланган ва айни ҳақиқатга амал қилиш борасида ижтимоий ҳаракат учун мақбул йўналиш кўрсатилган.\nФақат жиноятчиликни урчитадиган ўзбошимча сохта-чалғиган ҳақиқат-адолатни тиқиштиришни қоралаш асносида Достоевский Исойи Масиҳ эътиқодига асосланган халқона диний идеални унга қарши қўяди. Мазкур эътиқодга қайтиш Раскольников учун ҳам ва жамики жинлар йўлдан оздирган жамият учун ҳам муштарак йўналиш хусусиятига эга. Халқ орасида барқарор Исойи Масиҳ эътиқоди шундай ижобий ижтимоий идеални ўзида жам этганки, унга кўра алоҳида шахс жамики омма билан бир тану жон ҳисобланади. Мазкур якдилликни бой берган шахсдан эса аввало такаббурона ёлғизликдан воз кечиб, ахлоқан покиза йўлга кирган ҳолда бутун халқ билан руҳий-маънавий жиҳатдан бир жону бир тан бўлиш талаб қилинади. Бундан қандай мақсад кўзланган? Фақат халқ бўлганию битта кимса ёки минг кишига нисбатан олтмиш миллион талай даражада кўп бўлгани учунми? Айнан шундай мулоҳаза юритадиган кимсалар бўлиши ҳам эҳтимолдан холи эмас. Бироқ Достоевский бу қадар содда тушунмаган. Яккаланган шахсдан халқ бағрига қайтишни талаб қилар экан, у аввало, халқ қалбида мудом барҳаёт чинакам эътиқодга қайтишни назарда тутган. Достоевский ишонган ижтимоий биродарлик идеали ёки ялпи бирдамликда миллий эмас, балки диний-ахлоқий аҳамият асосий жиҳат ҳисобланган. “Жинлар” романидаёқ фақат халқ бўлгани учун халқ қаршисида таъзим қиладиган ва рус миллатига хос бўлгани учунгина православ динини қадрлайдиган кимсалар масхара қилинади.\nДостоевский назарда тутган ижтимоий идеалга битта сўз билан таъриф берадиган бўлсак, бу сўз халқ эмас, балки Черков бўлади.\nЧерковга Исойи Масиҳнинг ғайритабиий, илоҳий танаси сифатида эътиқод қўйганмиз; биз, шунингдек, черков деганда у ёки бу динга эътиқод қилувчи тақводорлар йиғиладиган жой (Тангрининг байти – байтуллоҳ – Таржимон) кўз олдимизга келади. Лекин черков ижтимоий идеал сифатида қандай аҳамиятга эга? Ф. Достоевский бу борада бирон-бир илоҳий даъвони илгари сурмаган, шу боис унинг асарларидан черковга оид бирон-бир мантиқий таъриф қидириш ҳуқуқига эга эмасмиз. Бироқ, адиб черковни ижтимоий идеал сифатида тараннум этиш асносида тўлақонли аниқ ва равшан талабни ифодалаган, бу шу даражада аниқ ва равшанки (гарчи тамомила қарама-қарши бўлса-да), Европа социализми ҳам айни талабни илгари суради. (Достоевский шу боис сўнгги кундалигида халқнинг черковга ишонч-эътиқодини “рус халқига хос социализм” деб таърифлаган). Европалик социалистлар зўравонлик билан бойларни ҳам, камбағалларни ҳам моддий жиҳатдан бараварлаштиришни талаб қиляпти, давлатни ағдариб ташлашни ва жамият оддий иқтисодий уюшма негизида фаолият юритишини талаб қиляпти. Достоевский назарда тутган “русларга хос социализм” эса барчани руҳоний-маънавий биродарлик сифатида ахлоқий черков даражасига юксалтиради, гарчи ижтимоий тоифаларнинг ташқи тенгсизлиги сақланиб қолса ҳам, бутун давлат ва ижтимоий қурилишда Исойи Масиҳ адолати ва ҳақиқати рўёбга чиқиши асносида руҳлантирилишини тақозо этади.\nЧерков ижобий ижтимоий идеал сифатида янги романнинг ёки қатор янги романларнинг марказий идеяси бўлиши керак. Ана шундай романларнинг ҳозирча фақат биттаси – “Ака-ука Карамазовлар” яратилди.\nАгар Достоевский илгари сурган мазкур ижтимоий идеал шакли “Жинлар” романида тасвирланган замонавий намояндаларнинг идеалига тамомила қарама-қарши бўлса, у ҳолда мақсадга эришиш йўллари ҳам бир-бирини инкор этади. “Жинлар” асарида зўравонлик, қотиллик йўли танланган бўлса, кейинги романда ахлоқий жасорат тараннум этилади ва ҳатто икки карра содир этилган ахлоқий покланиш ғояси мадҳ қилинган. Шахсдан биринчи галда кўр-кўрона фикр-мулоҳазаларидан, ясама-сохта ҳақиқатдан ялпи, умумхалқ эътиқоди ва адолати йўлида воз кечиш талаб қилинади. Халқ эътиқоди қаршисида шахс таъзим бажо келтириши керак, лекин халқона эътиқод бўлгани учун эмас, балки адолатли, ҳаққоний эътиқод бўлгани боис таъзим қилиши лозим. Башарти шундай экан, у ҳолда халқ оммаси ҳам ўзи ишонадиган айни эътиқод йўлида феъл-атворидаги диний эътиқодга зид иллатли хусусиятлардан воз кечиши зарур.\nЭътиқодли бўлиш халқнинг афзаллигини таъминламайди, худди шундай эътиқодли шахс ҳам бошқалардан устун бўлиши мумкин эмас. Ҳақиқат-адолат фақат самовий бўлади ва халқдан мазкур самовий-илоҳий адолат-ҳақиқатга, лоақал ва ҳатто шубҳасиз миллий манманлигини қурбон қилиш эвазига ҳам хизмат қилиш жасорати талаб қилинади.\nШундай қилиб, черков ижобий ижтимоий идеал сифатида, жамики фикр-мулоҳазаларимиз ва аъмолларимизнинг негизи ва мақсади сифатида мазкур идеални рўёбга чиқаришнинг бевосита йўли тариқасида халқ жасорати ҳисобланади – Достоевский англаб етган ҳақиқат шундан иборат эди ва айни ҳақиқат унинг бутун ижодий фаолиятини пайғамбарона ёғду билан ёритган.\n Ушбу мақола файласуф, шоир ва публицист Владимир Соловьёв (1853–1900)нинг Достоевский қабри устида 1881 йил 1 февралда ирод қилинган маърузасидан олинди.(Тарж.).\n Алоҳида олинган ҳар қандай тафсилот ўз ҳолича реал-ҳаётий тусга эга эмас, чунки фақат барчаси жамулжамликдагина реал-ҳаётий хусусият касб этади, боз устига реалист санъаткор реаллик-воқеаларга ўз нуқтаи назаридан келиб чиқиб муносабат билдиради, ўз хоҳишига кўра талқин қилади, бинобарин, бу объектив-холисона реаллик-воқелик бўла олмайди.(Муаллиф изоҳи).\n Виктор Гюгонинг “Les Miserables” асарида ҳам айни мавзу қаламга олинган; инсоннинг ботиний, ахлоқий қадр-қиммати ва унинг ижтимоий ҳолати ўртасидаги қарама-қаршилик.\n Достоевский бу романни жуда қадрлаган ва гарчи юзаки бўлса ҳам, Гюгодан таъсирланган (антитезаларга мойиллик). Пушкин ва Гоголдан ташқари унинг ижодига Диккенс ва Жорж Санд кучли таъсир кўрсатган. (Муаллиф изоҳи).\n Данилов – Москва университети талабаси, аллақандай муҳим ниятлар билан судхўрни ўлдирган ва талаган. (Тарж.).\n← Аввалги Аввалги Варлам Шаламов. Ёмғир (ҳикоя)\nКейинги → Кейинги: Анри Труайя. Шуҳрат (ҳикоя)


Валюта омонатларини қандай кўпайтириш мумкин | NORMA.UZ\n2018 йил ноябрь ҳолатига кўра хорижий валюталардаги омонатлар бўйича банк таклифлари шарҳини эътиборингизга ҳавола қиламиз.\nАввалги шарҳимизга (2018 й. февраль) таққослаганда, бугунги кунда омонатларни халқаро пластик карталардан ва масофадан туриб (онлайн-омонатлар) киритиш имконияти пайдо бўлди.\nФоиз ставкалари деярли ўзгармади. Энг кўп фойда келтирадиган омонатларнинг кўпчилиги худди аввалгидек, йиллик 5-6% миқдорида фойда келтиради. Шу билан бирга янада фойдалироқ - йиллик 7-8% шартларида ҳам омонат очиш мумкин.\nБанклар кесимида фоиз ставкаси энг юқори бўлган омонатлар қуйида келтирилган жадвалда акс эттирилди. Бунда кўпчилик банклар, одатдагидек, фоиз ставкалари паст бўлган ва қуйидагилар билан фарқланадиган шартларда бериладиган бошқа омонатларни таклиф қилмоқда:\nфоизларни тўлаш муддати бўйича, улар аванс тариқасида, ҳар ойда, ҳар чоракда, омонат муддати тугагач тўланиши мумкин;\nомонатни тўлдириш ва омонат қўйилган муддат оралиғида маблағларни қисман олиш имконияти мавжудлиги;\nфоизларни омонат киритилган валютада ёки МБ курси бўйича сўмда тўлаш тартиби;\nфоизлар ҳисоблаш тартиби;\nомонат муддати ва муддатни узайтириш имконияти мавжудлиги.\nБугунги кунда банклар омонатлар муддатидан олдин истеъмолчининг ташаббуси билан тўхтатилган тақдирда ҳам фоизларни пастроқ бўлган ставкалар бўйича тўлашга тайёрдирлар.\nХорижий валютадаги аксарият омонатлар АҚШ долларида назарда тутилган, шунингдек евро ва Англия фунт стерлингида омонат очиш таклифлари ҳам мавжуд.\nМасалан, «Асакабанк» бугунги кунда ноёб хизматни – мультивалюта омонатини таклиф қилмоқда. Бунда омонатларни долларда, евро ёки Англия фунт стерлингида киритиш имконияти назарда тутилади, омонат ёпилаётганда эса мижоз танловига кўра муайян тўлов эвазига омонат конверсияланиб, уч турдаги валютадан бирида тўланади.\nБанклар расмий сайтларида ўз омонатлари ҳақидаги батафсил маълумотларни фаол бериб боришмоқда. Таъкидлаш жоизки, мазкур маълумотлар телефон орқали бериладиган маълумотларга ҳар доим ҳам мос келавермайди. Банкларнинг вакиллари бу ҳолатни ўзгартириш киритишга улгуролмаганликлари билан изоҳлашмоқда. Сайтда кўрсатилган телефон рақамлари бўйича қўнғироқларга жавоб берадиган банк ходимларининг ўзлари ҳам омонатлар тўғрисида батафсил маълумотга доимо эга бўлавермайдилар. Банк раҳбарияти бунга жиддий эътибор қаратишини ва мижозларга хизмат кўрсатиш сифатини янада яхшилаш мақсадида чора-тадбирлар қабул қилишини истардик.\nЖадвални тузишда қуйидаги белгилардан фойдаланилди: $ – АҚШ доллари, € – евро, £ – фунт стерлинг.\nПластик картадан омонатлар\n18 ойга йиллик 6%;\n% омонат киритилган валютада тўланади\n13 ойга йиллик 3%, энг кам омонат миқдори - $100, VISA картасидан очилади, % омонат киритилган валютада картага ўтказилади\n13 ойга йиллик 5,5%;\nэнг кам омонат миқдори - $500;\n% омонат киритилган валютада ҳар ойда ва муддат тугагач тўланади\n$ да талаб қилиб олингунча йиллик 0%\n$ да 7 турдаги ва € да 2 турдаги омонат;\nбарча омонатлар бўйича фоиз ставкаси бир хил – йиллик 4%.\nОмонатлар муддати (бир йилгача) ва бошқа имкониятлари билан фарқланади\n$ ва € да 4 ойга йиллик 4%;\n% омонат муддати тугагач, МБнинг тўлов кунидаги курси бўйича сўмда тўланади\n(собиқ «UT BANK») АЖ\n12 ойга ва ундан кўп ойларга йиллик 5,5%;\n% ҳар ойда тўланади\nэнг кам омонат миқдори - $1000;\nқўшимча бадаллар тўланиши мумкин;\n% муддатига қараб оширилади: 36 ойдан 48 ойгача бўлган даврга энг юқори ставка – йиллик 7% ҳисобланади;\n% ҳар ойда тўланади;\nмуддатидан олдин ёпилганда % ставкаси камайтирилади\n«Ипак йўли банки» АТИБ\n6 ойга йиллик 5%; энг кам омонат миқдори - $1000;\n% омонат киритилган валютада ҳар чоракда тўланади.\n% ставкаси кам бўлган бошқа омонатлар ҳам бор\n3 ойга 3%;\nомонатга «Шахсий кабинет» тизими орқали масофадан туриб, Ипак йўли банкида очилган VISA пластик картасидан $ да маблағ киритилади;\n% муддат тугагач, МБнинг операция амалга оширилган пайтдаги курси бўйича ҳисобрақамга миллий валютада маблағ киритиш орқали тўланади\n12 ойдан ортиқ муддатга йиллик 4%;\n% хорижий валютада ҳар ойда тўланади\n3 ойга 4%;\nомонатнинг мазкур турига пул маблағлари VISA халқаро пластик карталаридан ўтказилади;\nфоизлар муддат тугагач, омонатнинг асосий суммаси билан бирга VISA халқаро пластик картасига ўтказилади\nомонатнинг мазкур турига валюта «Электрон ҳамён»идан маблағлар ўтказилади;\nомонат бўйича фоизлар муддат тугагач, омонатнинг асосий суммаси билан бирга «Электрон ҳамён»га ўтказилади\n25 ойга 5%; $ ва € да;\nомонат қўйилган муддат давомида уни тўлдириш ва маблағларни олиш имконияти мавжудлиги;\n% омонат киритилган валютада ҳар ойда ёки муддат тугагач тўланади\n$, € ва £ да чекланмаган муддатга 0%;\nомонат миқдори чекланмаган, мижоз омонатни киритилган валютада тўлдириши ва тўлаши мумкин\n13-25 ой муддатга 4%; $, € ва £ да қабул қилинади;\nэнг кам омонат миқдори омонат киритилган валютада 100 ш.б.;\n% омонат киритилган валютада ёки сўмда ҳар ойда тўланади\n12 ойга йиллик 5%;\n% омонат киритилган валютада муддат тугагач тўланади\n$ да 13 ойга йиллик 5%;\n% омонат киритилган валютада ҳар ойда тўланади;\n€ да 3 ойга йиллик 2%;\n% талаб қилиб олинмаган фоизлар капиталлаштирилмаган ҳолда ҳар ойда тўланади\n$ ва € да 27 ойга;\nставка омонат муддатига боғлиқ бўлади: энг юқори ставка 25-27 ойлик даврга йиллик 5% бўйича ҳисобланади;\n% омонат киритилган валютада ҳар ойда тўланади\n$ да 24 ойга йиллик 4,5%;\nэнг кам омонат миқдори - $100;\n% омонат киритилган валютада ҳар ойда нақд тўланади\n$ да 24 ойга йиллик 4,5%\n% ҳар ойда омонат киритилган валютада тўланади\n$ да 2 йилга йиллик 5%;\nмобил иловалар орқали очилади;\n% омонат киритилган валютада ҳар ойда карточкага ўтказилади\n$ да: 36 ойга;\nдастлабки 12 ой давомида фоиз ставкаси йиллик 6%ни, 13 ойдан 36 ойгача – йиллик 2%ни ташкил қилади; омонат қўйилган муддат оралиғида тўлдирилмайди ва олинмайди;\n€ да: 18 ойга йиллик 2%;\nомонат қўйилган муддат оралиғида тўлдирилмайди ва олинмайди;\nталаб қилиб олингунча 0%\nСадерат банк Тошкент\n13-25 ойга йиллик 6%;\n$ 25 ойга;\nомонат бўйича фоиз ставкаси дастлабки 13 ойда – йиллик 8%, кейинги 12 ойда – йиллик 1%;\n$ да 6 ойга йиллик 4%;\nхалқаро карталардан очилади;\n$ да 370 кунга йиллик 6%;\n$ да 6 ойга йиллик 3%;\n13 ойга йиллик 6%;\nэнг кам омонат миқдори - $2000;\n% валютада ҳар ойда капиталлаштирилмаган ҳолда тўланади\n$ да 18 ойга йиллик 5%;\n«Халқ банки» АТ\n$ да 12 ойга йиллик 3%;\n% муддат тугагач омонат киритилган валютада тўланади\n25 ойга йиллик 6%;\nомонат расмийлаштирилгандан кейин камида 12 ой ўтгач ёпилган тақдирда, % ҳисобланмайди\n€ да 6 ойга йиллик 2%;\nомонат расмийлаштирилгандан кейин 6 ой ўтмасдан ёпилганда, омонат бўйича фоизлар ҳисобланмайди\nбанкнинг халқаро пластик карталаридан очилади;\nэнг кам омонат миқдори - $500; % омонат киритилган валютада ҳар ойда тўланади\n3 ва 6 ойга йиллик 3%;\nомонат миқдори – $500 ва ундан ортиқ;\nомонат бўйича % муддат тугагач АҚШ долларида тўланади (капиталлаштирилмайди)


08 март 2021, Тошкент вақти: 19:57\n"Ҳозир эса ишсизлар сони Ирқода 50 фоиздан ошмайди, деб айта оламиз", - дейди Жафар.\nУнинг таъкидлашича, Ироқда мехнатга лаёқатли 7 миллион аҳоли мавжуд. Собиқ режимга қарашли армиянинг тарқатиб юборилиши 400 мингга яқин кишини ишсиз қолдирди. Ҳозирда 1 миллиондан ортиқ одам давлат идораси ҳизматчиси сифатида ойлик олади, улардан тахминан 100 минг нафари полиция ҳизматчилари, 50 минги узоқ муддатли қурилиш лойиҳаларига жалб этилган қурувчилар, яна 100 минги кунбай услубда ишлайдиган ишчилардир. Мехнатга жалб этилган одамларнинг қолган қисми ҳозирда хусусий секторда фаолият юритмоқда.\n"Биз хусусий сектор ва эркин иқтисодиётнинг ривожланиши ишсизлик билан боғлиқ вазиятга ижобий таъсир қилади, деб умид қиляпмиз. Балки, вақти келиб хатто четдан ишчи кучи олиб келишга ҳам тўғри келар", - дейди Нури Жафар.\nИроқ Саноат Вазири маслаҳатчиси Шокир ал-Заиди ҳам яқин йиллар ичида Ироқда ишсизлик муаммоси барҳам топади деб ўйлайди. Бироқ, ал-Заидига кўра, ишсизлик билан боғлиқ маълумотларга эхтиёткорлик билан ёндашиш керак. Чунки Саддам даврида расмий статистиканинг ўзи бўлмаган.\n"Ҳар бир вазирлик, банк ва иқтисодий муассаса фаолиятни нолдан бошламоқда. Улар рақамларни осмондан олиб ёзишмоқда. Кйинчалик эса янги маълумотлар асосида бу рақамларни ўнглашга тўғри келяпти", - дейди Шакир ал-Заиди.\nУнинг айтишича, ҳозир ҳам Ироқда ишсизларнинг аниқ сони ҳақида гапириш жуда қийин. Чунки кўплаб ироқликлар яширин иқтисодиёт соҳасида ишлаяпти. Аммо, расман улар ишсизлар сифатида рўйхатга олинганлар.\nИроқ шаҳарларидаги манзарадан эса ҳар бир киши нимадир билан банд деган хулосага келиш мумкин. Бағдод кўчалари савдо расталарига, атомобил таъмирхоналарига лиқ тўла. Кимдир бензинни олиб сотади, кимдир эса қалбаки ғарб сигаретларини сотиш билан тирикчилигини кўрмоқда. Ироқнинг эски-туски бозорларида эса Ироқ режими ағдарилган пайтда ўғирланган буюмлар сотилади.\nАл-Заидига кўра, ишсизлик манзарасига нафақат яширин иқтисодиётда ишловчилар, балки собиқ режимдан мерос қолган номига давлат ишчиси, деб ҳисобланувчи одамлар ҳам таъсир қилмоқда. Саддам Ҳусайн даврида номига давлат ишчиси сифатида рўйхатдан ўтган ва маош олган, аммо ҳеч қаерда ишламайдиган кишиларни учратиш мумкин эди. Чунки, Ироқда завод-фабрикаларнинг ҳаммаси ҳам тўла қувват билан ишламаганини тушунтиради Ал-Заид.\n"Бу корхоналарда зарур бўлганидан икки баробар, баъзи холларда ундан-да кўп ишчи бўлган. Аммо, бу услуб ўқишни битирувчилар норозилигини олдини олар эди. Чунки улар иш билан таъминланган. Уларнинг ҳеч нарса билан шуғулланмаганликлари эса бу бошқа масала", - дейди Ироқ расмийси.\nИроқ Мехнат вазири ўринбосари Нури Жафар эса ҳозирги кунда собиқ Аримиянинг кўплаб зобит ва аскарлари жамоатчилик ишларига жалб этилганини айтади.\n"Армия ҳақида гапирадиган бўлсак, биз собиқ ҳарбийлар орасидан техник мухандислар, врачлар каби мутахассисларни танлаб олиб давлат ишларига жалб этдик. Кекса ёшдагиларни эса пенсияга чиқардик."\nАммо, Жафарнинг таъкидлашича, собиқ ҳарбийлар ва бошқа ишсизларнинг аксар кўпчилиги профессионал савия жиҳатдан бугунги кун талабларига жавоб бермайди. Уларни қайта тайёргарликдан ўтказиш эса қўшимча вақт талаб этади.\nСаноат вазирлиги маслаҳатчиси Ал-Заиди эса кўп нарса ишсиз одамлар муносабатига боғлиқ эканини урғулайди. Олма пиш, оғзимга туш қабилида иш кўриладиган бўлса муаммо ҳеч қачон ечимини топмайди, дейди Ал-Заиди.


«Сиёсат, АҚШ тажрибаси, «Янги Ўзбекистон» ҳақида...\n09.09.2020 14:49 0 4933\n«Хориждаги ватандошлар» доирасидаги интервьюларни давом эттирамиз. Бу галги суҳбатдошимиз Америка Қўшма Штатларидаги Иллинойс университети докторонтура босқичида таҳсил олаётган ҳамюртимиз Икромжон Тўхтасинов бўлди. Қаҳрамонимиз Наманган шаҳрида туғилган. 2017 йил Жаҳон иқтисодиёти ва дипломатия университетининг «Жаҳон сиёсати» йўналиши, 2019 йил АҚШдаги нуфузли Notre Dame университетининг «Халқаро муносабатлар» йўналиши магистратура босқичини тамомлаган.\n— Икромжон нима учун ҳозир айнан Қўшма Штатлардасиз, суҳбатни шундан бошласак?\n— Тўғрисини айтганда, бунга ўнлаб сабабларни келтиришим мумкин. Лекин, энг асосий сабаблардан бири АҚШда юқори сифатли таълимнинг мавжудлиги бўлган. Ана шу таълимдан баҳраманд бўлиш учун ҳам бу ерга келдим.\nҚарийб уч йилдан бери Чикагода истиқомат қиляпман. Ўтган йили Чикагода жойлашган Notre Dame университетининг «Халқаро муносабатлар» йўналиши магистратура босқичини тамомладим. Ҳозир Урбана-Шампейн шаҳридаги Иллинойс университети докторантура босқичида таҳсилни давом эттиряпман. Университет тахминан 50 минг талабага таълим беради ва Қўшма Штатлардаги йирик илмий маскани ҳисобланади.\nОчиғи бу ерга келиб кучли рақобат туфайли синовларда яхшигина тобландим. Чунки, ҳаёт бу ерда сизни аяб ўтирмайди, тўхтаб қолишга ҳаққингиз йўқ. Харажатлар ҳам тўхтамайди. Шунинг учун меҳнатдан қочмаслигингиз лозим. Бироқ бошланиши доим қийин кечади. Аммо озгина вақт ўтиб, мослашиб олганингиздан кейин кўп нарса осонлашади. Бу ерда қанча кўп меҳнат қилсангиз, шунча кўп даромад топа оласиз. Яъни, малакали ишчи бўлсангиз, малакасиз ишчига нисбатан кўпроқ маош беришади. Бу эса, ўз навбатида, таълим олиш ва ўз устингизда узлуксиз ишлашга иштиёқ бағишлайди.\n— Докторантурадаги илмий ишингиз мавзуси қандай?\n— Докторантура дастури АҚШда Ўзбекистондан фарқли равишда нисбатан узоқроқ давом этади. Илмий иш мавзуси ҳам одатда 2-3 йил соҳа бўйича турли фанларни ўқиб, имтиҳонлардан ўтгандан кейингина танланади. Албатта, илмий ишнинг умумий ғояси аввалдан бўлгани яхши. Ўзимда ҳам бир қанча ғоялар мавжуд. Лекин, келажакда бутунлай ўзгариб кетиши ҳам мумкин. Умумий қилиб айтганда эса, Ўзбекистоннинг сиёсий-иқтисодиётига алоқадор бўладиган ва амалий аҳамиятга эга актуал мавзу танлашни истайман.\n— Сизда сиёсатшунослик таълими бўйича Ўзбекистондаги камчиликлар ва уларни бартараф қилиш юзасидан таклифлар борми?\n— Сиёсатшунослик таълими бўйича юртимизда ижобий ўзгаришлар бор. Аммо муаммолар ҳам етарли. Масалан, ўзим ўқиган Жаҳон иқтисодиёти ва дипломатия университетида таълим жараёнида асосан халқаро муносабатлар ва дипломатияга кўпроқ эътибор қаратиларди. Аслида эса, сиёсатшунослик соҳа сифатида жуда кенг. Ички сиёсатдаги муаммоларни ўрганиш ҳам жуда муҳим аҳамият касб этади. Ташқи сиёсат бўйича юртимиздаги олимлар ёзган мақолаларни кўплаб учратиш мумкиндир, бироқ айнан ички сиёсат бўйича илмий ишлар нисбатан камроқ назаримда. Ҳаттоки, менга хорижий тадқиқотчилар томонидан ички сиёсат ҳақида ёзилган материаллар кўпроқдек туйилади.\nОдатда, илмий иш учун манба ва маълумот жуда муҳим. Юртимизда давлат идоралари аста-секин очиқроқ бўлиб борар экан, ички сиёсат тўғрисидаги илмий ишларнинг кўпайишига ва кенг оммага тақдим этилишига умид билдираман.\nШунингдек, сиёсатшуносликда давлат бошқарувининг бўлиниш тамойиллари мавжуд. Конституциямиз ҳам шу тамойилга асосланган. Парламент қонун чиқаради, ижро ҳокимияти унинг ижроси билан шуғулланади ва суд тизими қонунларни шарҳлаб, адолатни таъминлайди. Ўзбекистонда мазкур тамойил амалиётда тўла ишлашини хоҳлаб қолардим. Чунки қонун устуворлиги тараққиёт мезони эканлиги саноқсиз илмий ишларда иботланган. Бир сўз билан айтганда, ривожланишнинг ягона йўли шу.\n— Ўзбекистонда АҚШнинг қандай тажрибаларини қўллаш яхши самара беради?\n— Бу саволга жавоб бериш бироз қийин. Чунки бир томондан Ўзбекистон ва АҚШ бошқа-бошқа минтақаларда жойлашган. Урф-одат, маданият, халқларимиз ўртасидаги дунёқарашлар ҳам турлича. Шунинг учун АҚШда муваффақият қозонган қандайдир ғоя Ўзбекистонда ҳам аниқ ютуқ олиб келади, деб бўлмайди. Лекин, умумий қилиб айтганда, АҚШнинг узоқ йиллик тарихига назар солиб, демократия, эркинлик, инсон ҳуқуқлари ва очиқлик сиёсати мамлакат ривожланишида муҳим омил бўлган, деб айта оламан. Бу элементар назариядек туйилиши мумкин. Аммо аслини олганда энг фундаментал ғоялар айнан шулардир.\n— Сўнгги вақтлар лексиконимизда пайдо бўлган «Янги Ўзбекистон»нинг келажагини қандай тасаввур қиласиз?\n— Очиғи, чет элда ва айниқса ривожланган давлатда турволиб баландпарвоз гапларни айтишни хоҳламасдим. Бироқ, сиёсатшунос тадқиқотчи сифатида юртимиздаги мавжуд муаммоларни тан оламан ва қисқа вақтда эришилган ютуқларни эса олқишлайман. Муҳими, ислоҳотлар учун устувор йўналишлар белгилаб олинди. Энди уларни амалга ошириш учун бузиб бўлмас тамойилларни ҳам белгилаб олинса яхши бўларди. Чунки, кўплаб қабул қилинаётган қарорлар ижроси маҳаллий даражага тушганида оқсаб қоляпти. Шундай экан, эътиборни қилинган ишларга эмас, қилиниши лозим бўлган масалаларга қаратиш зарур.\nАслида Ўзбекистон яшаш учун бебаҳо маскан, келажагимни Ўзбекистондан узоқда тасаввур қилолмайман. Аммо мен тасаввур қиладиган «Янги Ўзбекистон» муаммолардан холи, афзалликлари фақат ўзбекистонликлар учун шунчаки она ватан сифатида эмас, ҳар қандай инсонга қулай яшаш жойи сифатида шаклланган давлат бўлиши керак.\n— Бўш вақтларингизда нималар билан машғул бўласиз?\n— Бу ерда вақт жуда тез ўтади. Магистратурада ўқиш пайти бўш вақтим деярли бўлмас эди. Агар бўш вақт бўлиб қолса, сайр қилишни ёқтирардим. Одамлар билан суҳбатда бўлиш ҳам завқ бағишларди. Футбол ўйнаш эса ҳам жисмонан, ҳам маънан ёрдам берарди. Коронавирус пандемияси туфайли буларнинг кўпи йўқ бўлди. Шу сабаб, уйда ўтирганда ўзимни фойдали ишлар билан банд қилишга ҳаракат қиляпман. Асосан мутахассислигимга оид илмий мақолаларни ва таҳлилий материалларни ўқияпман. Ундан ташқари, халқаро муносабатлар, иқтисод ва бадиий асарлар ўқиш ҳам кундалик иш-режамга киритилган.\nБу борада бир одатим бор. Бир китобни тугатиб иккинчисини бошлаб эмас, балки бир вақтнинг ўзида бир нечта китобларни мутолаа қилишни яхши кўраман. Масалан, автомобилимдан ўқийдиган, ухлашдан олдин ва консентрациям тўла бўлганда ўқийдиган китобларим мавжуд. Шу сабабдан бир қанча китобларни бирдан бошлаб қўяман.\n— Мақсадим илмий соҳа билан боғлиқ. Умид қиламанки, илмий ишлар ва ғоялар орқали жамиятга фойдаси тегадиган мутахассис бўламан.\nХориждаги ватандошлар Янги Ўзбекистон Икромжон Тўхтасинов\nЖамият 22/10, 13:06\n«Женева университетини ҳам «рўйхат»га қўшиб қўйинг» — Жалолиддин Хушвақов


hidoyat.uz – “Мовароуннаҳр” нашриётининг сайти - ДУГОНАМГА НИМА БЎЛДИ?\nДУГОНАМГА НИМА БЎЛДИ?\nНигора исмли қизиқувчан, хушчақчақ, шодон дугонам бор эди. Орзулар осмонида учиб юрарди. Ўшанда, эндигина 19 баҳорни қаршилаётган чоғида “Одноклассники” сайти рўйхатидан ўтди-ю...\nКунларнинг бирида Нигора завқланиб интернетга кираётганини, у ерда жуда кўпчилик билан дўстлашаётганини айтиб қолди. Бу менга маъқул келмади. Фикримни очиқ айтдим:\n– Интернетда нима бор? Қўйсанг-чи шу нарсани! Кирма! У ерда беҳаё нарсалар кўп бўларкан. Кечагина телевизорда шу ҳақда кўрсатув бўлди. Айтишларича, у ердаги маълумотларнинг кўпи ёлғон. Кўп ҳолларда ёшларни алдашаркан!\n– Ваҳима қилма, курсдош, синфдошлар билан гаплашиб туришнинг нимаси ёмон? – бепарвогина жавоб берди Нигора.\nИккаламиз ҳам коллеж талабаси эмасмизми, анча пайт гаплаша олмадик. Учрашганимизда ҳам бу мавзуда сўз очилмади. Шу тариқа орадан олти ой ўтди. Ёзги таътилга чиққанимиздан сўнг дугонам билан бафуржа гаплашишга вақт топдик. Шунда ундан интернет ҳақида сўрадим. Кўзлари ёниб гап бошлади:\n– Дугонажон, ўзинг бир кириб кўр, маза қиласан. Айниқса, “Одноклассники” зўр. Турли расмлар, дунёдаги воқеалардан хабардор бўласан. Янги одамлар билан танишасан. Реал ҳаётдан тубдан фарқ қилади. Хоҳлаган инсонинг билан бемалол, тортинмай гаплашиш мумкин!\nОвозидаги завқ-шавқдан англадимки, дугонам астойдил интернет деган балога боғланиб бўлган, унга кирмаслик ҳақидаги гапимни эшитиб ҳам ўтирмайди.\nКунларнинг бирида сайт орқали 22 ёшли Хуршид исмли бир бола билан дўстлашганини айтиб қолди. Галдаги янги танишларидан биридир-да, деб ўйлаб эътибор бермадим. Бироқ ҳеч қанча вақт ўтмасдан:\n– Хуршид акам менга уйланмоқчи! – деганида ҳайратдан донг қотиб қолдим.\n– Интернетда яқиндагина танишган дўстингми? Уни танимайсан-ку! Ўзи нима иш қилади? Ота-онаси ким! – саволларни қалаштириб ташладим.\n– Бунча қарияларга ўхшаб ваҳима қиласан? Ҳозир тўйим бўлаётгани йўқ-ку! Шуларни билиш учун учрашмоқчимиз. Кўришайлик, деяпти, Тошкентга чақиряпти. Шунга бориб келмоқчиман.\nДугонам хотиржамлик билан айтган бу хабар мени ваҳимага солиб қўйди. Навбатдаги саволлар дўлини ёғдирдим:\n– Қаёққа, қандай қилиб борасан?! Ота-онангга нима дейсан? Тошкент узоқ жой, қиз бола бошинг билан танимаган, билмаган одамнинг гапига учиб кетаверасанми?\n– Яна ваҳима қиляпсан. Нега танимас эканман? Анчадан бери гаплашиб юрибмиз. Дунёқарашимиз бир-биримизга мос. Хуллас, ҳаммасини пишитиб қўйганман.\nТошкентда холам туради, ўшаларникига бораман. Ойимга: “Зерикиб кетдим”, деб бир йиғлаб берувдим, рози бўлдилар. Эртага жўнаяпман.\nШундай қилиб дугонам кетди. Тошкентда бир ҳафта туриб қайтганида кўзларида порлаб турган аввалги завқ йўқ эди. Уни уйга чақирдим, нима гаплигини сўрадим.\n– Тошкентга етиб бордим, – бироз жим тургач, гап бошлади Нигора. – Дарров Хуршид акам билан гаплашмоқчи бўлдим. Бироқ у интернетда эмас экан. Ҳатто телефон рақамини ҳам билмасдим. Сайтга киришини кутдим. Кечга яқин пайдо бўлди, тонг отгунча интернет орқали гаплашдик. Кечки соат 18:00 да хиёбонда кўришишга келишдик.\n– Сизни қандай топаман, телефон рақамингизни беринг, – деб ёздим.\n– Қора пальтода бўламан, расмингни кўрганман-ку, ўзим топиб оламан сени, – деган жавоб келди.\nАйтилган соат яқинлашганида холамга шу ерда ўқийдиган дугоналарим билан кўришаман, дея баҳона тўқидим. Айтилган жойга етиб бориб, орзиққанча Хуршид акамни кута бошладим. Чамаси ярим соатлар ўтгач, ёши 40 лардан ошган бир киши ёнимга келди. Исмимни айтиб чақирди.\n– Кимсиз, исмимни қаердан биласиз? – дедим жеркиб.\n– Мен Хуршид акангизман, – деган жавобни эшитиб, устимдан қайноқ сув ағдарилгандек бўлди. Неча ойлардан бери ишониб, умид боғлаб юрганларимнинг ёлғон бўлиб чиқиши мени гангитиб қўйди. Ҳаётим остин-устун бўлиб кетгандек, бошимга осмон қулаётгандек эди. Қўрқиб кетганимдан нима қилаётганимни билмай қолдим.\nРесторанга таклиф қилди, индамай эргашдим. Қаергадир бордик. Тўс-тўполон, ола қоронғу. Ичи ёш-яланг билан лиқ тўла. У овқат, ичимликлар буюрди. Шундагина ўзимни бироз босиб олиб, Хуршид акага қарадим. У мен кўрган расмлардаги инсонга мутлақо ўхшамасди.\n– Кетаман, – дедим ўзимни қўлга олиб.\n– Майли, фақат бироз ўтиринг. Шунча пайт гаплашганимизнинг ҳурмати йўқми? – деди у. Шу орада ичимлик узатди. Чанқаб турганим учун бир кўтаришда ичиб юбордим. Ҳеч қанча вақт ўтмасдан ўзимни йўқота бошладим...\nУйғонганимда аллақачон тонг ёришиб кетганди. Қаерда, кимникида ётганимни ҳам билмасдим. Қўрқувдан дағ-дағ қалтирардим. Кўчага чиқиб уйга йўл олдим. Мени минг турли савол ва маломат билан кутиб олган холамга навбатдаги ёлғонни тўқидим:\n– Дугоналарим қўярда-қўймай олиб қолишди. Телефоним ўчиқ, номерингизни ёддан билмайман...\nБир оз ўзимга келгач, дарҳол телефонимни қувватлантириб, интернетга кирдим. Хуршид акадан бўлган воқеаларга изоҳ сўрамоқчи эдим. Бироқ ушбу профиль йўқ қилинган, деган ёзувдан бошқа маълумот ололмадим...\nНигорага нима деб таскин беришни билмасдим.\nОрадан икки ойлар чамаси вақт ўтиб содир бўлган воқеа бутун қишлоқ аҳлини даҳшатга солди: ўн гулидан бири очилиб улгурмаган, орзулари осмон дугонам ўз жонига қасд қилди. Тиббий экспертизадан сўнг аниқланишича, дугонам ҳомиладор экан...\nНигоранинг бевақт ўлимига сабабчини, аниқроғи, қотилини ёлғиз мен биламан: “ОДНОКЛАССНИКИ!”\n749 марта ўқилган.


Янгича сайлов атамаси Янгиободлик ёшлар муҳокамасида » Жиззах вилояти ҳокимлиги расмий ахборот сайти\nЖиззах вилояти ҳокимлиги » Янгиликлар » Янгича сайлов атамаси Янгиободлик ёшлар муҳокамасида\nЯнгича сайлов атамаси Янгиободлик ёшлар муҳокамасида\n“Янгича сайлов” атамаси нимани англатишини Жиззах вилояти Янгиобод тумани ёшлари қизғин муҳокама қилди.\nЎзбекистон Ёшлар иттифоқи туман кенгаши Президентимизнинг ҳудуддаги Халқ қабулхонаси, адлия бўлими, маънавият ва маърифат маркази туман бўлинмаси, сиёсий партиялар вакиллари ҳамкорлигида 19-болалар мусиқа ва санъат мактабида ташкил этилган “Парламент ёшлар нигоҳида, ёшлар янги сайлов арафасида” мавзусидаги анжуманда сайловда илк бор овоз берувчи ёшлар иштирок этди.\nАнжуманда мамлакатимизда Ўзбекистон Олий Мажлиси Қонунчилик палатаси ва халқ депутатлари маҳаллий кенгашларга бўлиб ўтадиган навбатдаги сайлов жараёнлари ҳақида гапирганда нима учун “янгича” сўзини кўп қўлланилаётганига асосий эътибор қаратилди. Ҳуқуқшунослар, сайлов комиссияси аъзоларининг маърузалари ва муҳокамалар давомида “Бўлажак сайлов жараёнлари қанақа янги тамойиллар асосида бўлиб ўтмоқда? Сайлов қонунчилигида қандай янгиликлар юз берди, булар тўғрисида аҳоли, айниқса, сайловда биринчи марта иштирок этадиган ёшлар қанчалик хабардор ва улар асосан нималарни билиб олишлари лозим?” деган саволларига батафсил жавоб берилди.\n– Мен ушбу анжуман давомида навбатдаги сайлов қонунчилигидаги янги ўзгаришлар, янги сайлов Кодекси ҳақида батафсил маълумотга эга бўлдим, – дейди Илҳом Абдураззоқов. – Келажакда мамлакатимиз тараққиёти, халқимиз турмуш фаровонлиги кимлар депутатликка сайланиши, сиёсий партиялар қанчалик муносиб номзодларни кўрсата олишига боғлиқлигини тушуниб етдим. Улардан энг муносибларини танлаш эса бизнинг, сайловчиларнинг ихтиёрида. Демак, биз сайловда қатнашадиган партияларнинг ғоялари, номзодларнинг дастурларини яхши билишимиз керак. Шунинг учун сайловда номига эмас, онгли равишда қатнашишимиз зарур.\nОчиқ мулоқот тарзида ўтказилган анжуманда ёш сайловчиларни қизиқтирган саволларига мутахассислар томонидан жавоб берилди.


Сергели йўналишида метро тўхтаб қолди — Sof.uz\nСергели йўналишида метро тўхтаб қолди\n8.04 13:47 612 Ўзбекистон\nИжтимоий тармоқларда Тошкент метрополитенининг Сергели йўналишида метро поезди ҳаракати тўхтаб қолгани ҳақида хабарлар тарқалди. “Ўзбекистон темир йўллари” АЖ Ахборот-таҳлилий медиа маркази ҳолат юзасидан изоҳ берди.\nУнга кўра, бугун, тахминан соат 10:45 да Тошкент метрополитенининг Сергели йўналиши техник сабабларга кўра тўхтатилган. Барча йўловчилар эвакуация қилинган. Сергели метро йўналиши бўйлаб бепул автобуслар ҳаракати ташкил этилмоқда.\nАйни вақтда “Тошкент метрополитени” УК раҳбарияти воқеа жойида вазиятнинг сабабларини аниқламоқда. Булар ҳақида батафсил хабар берилиши маълум қилинди.


«Дарахтларни кесганга ҳам, унга буйруқ берган раҳбарга ҳам жавобгарликни кучайтириш вақти келди\nКейинги пайтларда ижтимоий тармоқларда дарахтлар кесилиши билан боғлиқ салбий ҳолатлар тез-тез кўзга ташланмоқда. Аввалига Бўстонлиқ туманидаги «Амирсой» курорт зонаси яқинида 700 туп атрофидаги турли манзарали ва ноёб дарахтлар кесиб ташлангани ҳақида хабар тарқалди.\nКўп ўтмай эса Сурхондарёнинг Шўрчи туман Ободон ҳудуди Бишкек-Душанбе-Термиз автомобиль йўли ёқасида жойлашган 4 гектар тутзордаги 160 дан ортиқ дарахт кесиб ташлангани айтилди. Сўнгра дарахт кесиш эстафетасини Тошкент вилояти олиб, Чиноз тумани Яллама ҳудудининг Чинмасжид маҳалласидаги боғдорчилик-узумчилик ширкатлари яқинида кўплаб манзарали қимматбаҳо дарахтлар шикастлантирилиб, кесиб ташлангани хабар қилинди.\nДарахт кесилиши билан боғлиқ бундай ҳолатлар жамоатчиликнинг кескин норозилиги ва ҳақли эътирозларига сабаб бўлмоқда.\nХўш, мамлакатимизда дарахтларни кесишга мораторий жорий этилгани, тобора камёблашиб бораётган яшилликни асраб-авайлаш масаласига давлат даражасида эътибор қаратилаётганига қарамасдан кўр-кўрона дарахт кесилиши нега давом этмоқда? Дарахтларга қирон келтираётган кимсаларга кимлар рухсат бермоқда, кимлар бундан манфаатдор бўляпти? Афсуски, бу саволларга жўяли жавоб берадиган, масъулиятни зиммасига оладиган бирор идора ёки ташкилот топилмаяпти ҳозирча.\nКуни кеча эса Сирдарё вилоятининг Янгиер шаҳрида саломатлик йўлакчаси қурилиши белгиланган ҳудудда 12 дона шумтол ва 1 дона тут дарахти қўпориб ташланаётгани аниқланган. Нима эмиш, ҳокимнинг тегишли фармойишида қуриб ўсишдан тўхтаган дарахтларни кесиб, захирага олиниши кўрсатилган эмиш. Ахир ўша томири билан қўпориб ташланаётган дарахтлар барги ям-яшил экани, яшнаб тургани кўриниб турибдику. Агар ҳақиқатан ҳам қуриган ва кесиб ташлашга эҳтиёж бўлган дарахт бўлса, нега улар кундуз куни, жамоатчилик кўз ўнгида кесилмади? Айнан ярим кечада дарахт кесиш кимга керак бўлиб қолди? Бу ишдан бир қинғирликнинг ҳиди келиб тургани аён ҳақиқат эмасми?\nДеновдаги 109 туп дарахт кесиб ташланганида ҳуқуқбузар етказган 65 млн. сўм зарар кўп миқдорни ташкил этмаганлиги важидан жиноят иши қўзғатиш рад қилингани ва зарар белгиланган тартибда қайта ҳисоблаб чиқилганида миқдор 65 млн. эмас, 995 млн. эканлиги маълум бўлгани ҳам дарахт кесиш билан боғлиқ ишларда кўринмас бир қўл борлигини кўрсатмаяптими?\nҲар бир дарахтни асраб-авайлаш ҳақида қанча кўп айтилгани ҳам, тегишли жазо чоралари белгилангани ҳам негадир айримларни қўлидаги аррани ташлашга мажбур эта олмаяпти. Демак, ҳар бир дарахтни ҳимоя қилишнинг бутунлай янги механизмларини, дарахт кесувчиларга ҳам, бунга рухсат берганларга ҳам янада оғирроқ жазо чораларини қатъий белгилашимиз зарур.\nЯшнаб турган катта бир дарахтни кимдир бориб шунчаки кесиб кета олмайди. Оддий бир ҳамюртимизнинг бунга журъати етмайди. Қолаверса, виждон амри бунга йўл қўймайди. Демак, ўша дарахт кесувчилар кимларнингдир шунчаки топшириғини бажараётган чиқар, эҳтимол. Акс ҳолда мораторий жорий қилинган бир пайтда яшнаб турган дарахт олдига арра кўтариб келиш калтабинликдан бошқа нарса эмас.\nАввало, дарахт кесилиши билан боғлиқ ҳолатлар учун жавобгарлик чорларини бутунлай қайта кўриб чиқишимиз керак.\nБиринчидан, дарахтни кесган оддий ишчилар (ижрочилар) билан бирга бундай ҳуқуқбузарликни содир этишга буюртма ёки буйруқ берган тадбиркорлар ва раҳбарларнинг жавобгарлигини кучайтириш вақти келди.\nИккинчидан, жойлардаги маҳаллий ҳокимликлар, давлат бошқарув органлари раҳбарларининг дарахтлар кесилиши ва яшил ҳудудлар қисқартирилиши билан боғлиқ ҳолатларнинг олдини олиш бўйича масъулиятини ошириш, бундай ҳолатларга йўл қўйганларга нисбатан кескин чоралар кўрилиши мақсадга мувофиқ.\nУчинчидан, дарахтлар кесилиши ёки кўчириб ўтказилиши билан боғлиқ ҳар қандай ҳолатлар фақатгина жамоатчилик иштирокида ва назоратида амалга оширилиши лозим.\nАйрим давлатларда дарахтлар кесилиши ё бошқа жойга кўчирилиши билан боғлиқ ҳолатларда жамоатчилик муҳокамасини ўтказиш амалиёти мавжуд. Яқин атрофда яшовчилар дарахт кесилиши тўғрисида ёзма равишда хабардор қилинади. Бу эълон кесилиши режалаштирилган дарахт яқинида 30 кун мобайнида осиб қўйилади. Унда дарахтнинг ўзи ҳақида маълумот берилади, унинг кесилиш сабаблари ва жамоат муҳокамаси ўтказиладиган вақт ва манзил кўрсатилади. Барча хоҳловчилар муҳокамада иштирок этиши мумкин.\nМана шундай цивилизацион йўлларга ўтсак, эҳтимол, анча дарахтни қутқариб қолармидик.\nЯна бир гап. Дарахтларнинг ёши, бўйию эни, ўсаётган жойи бўйича рўйхатга олиш, уларга тегишли ҳамма маълумотларни тўплаш, реестрини юритиш тизимини ишлаб чиқиш масаласи негадир ҳамон оқсамоқда. Мамлакатимиздаги барча дарахтлар ҳақида аниқ маълумот шакллантирилмас, ҳар бирининг «эгаси белгиланмас» экан, масъулиятни бир-бирига ағдариш, жавобгарликдан қочиш ҳолатлари давом этаверади. Бунгача эса, афсуски яна қанча-қанча дарахтларга арра тушиши ҳеч гап эмас.\nҲар йили ўтқазилаётган минглаб кўчатлар тақдири ҳам ана шундай. Одамлар айтаётганидек, шу пайтгача юртимизда кафтдек ҳам очиқ жой қолмаслиги керак эди.\nҲолбуки, тақрон ерлар тақронлигича қолиб кетяпти. Чунки, кўчатни ўтқазамизу миссияни якунлаймиз... Унга на сув қуйилади, на парваришланади.\nМинг афсуски, ўз манфаати йўлида ҳеч нарсадан тап тортмайдиган айрим тоифадаги шахслар табиатнинг бир бўлаги бўлган, бизга тоза ҳаво, салқинлик бахш этиб турган дарахтларни кесишдан тийилмаяпти. Дарахт кесиб, табиат ва атрофимиздаги оламга жиддий зарар етказаётган шахсларни оқлаб бўлмайди!\nЎзбекистон Экологик партиясидан\n🕔10:45, 22.10.2021 ✔10\n🕔16:39, 15.10.2021 ✔25\n🕔12:08, 15.10.2021 ✔23\n✔ 10 🕔 10:45, 22.10.2021\n✔ 25 🕔 16:39, 15.10.2021\n✔ 23 🕔 12:08, 15.10.2021\n✔ 24 🕔 12:05, 15.10.2021\n✔ 22 🕔 12:01, 15.10.2021


ДАДА ЗАФАР. ОЛТИН БЕШИК АВЛОДЛАРИ (Тарихий романдан парча). - OLIY TA’LIMNI RIVOJLANTIRISH TADQIQOTLARI VA ILG‘OR TEXNOLOGIYALARNI TATBIQ ETISH MARKAZI | ОЛИЙ ТАЪЛИМНИ РИВОЖЛАНТИРИШ ТАДҚИҚОТЛАРИ ВА ИЛҒОР ТЕХНОЛОГИЯЛАРНИ ТАТБИҚ ЭТИШ МАРКАЗИ\nДАДА ЗАФАР. ОЛТИН БЕШИК АВЛОДЛАРИ (Тарихий романдан парча).\n15 июль 2021, 14:41 Ma'lumotlar\n3 –БОБ . АЖНАБИЙЛАР... ЛОРД БАЙРОН ҚИССАСИ.\n( 3–қисм )\n1823 йилнинг 14 июль куни эрталаб “Геркулес” аталмиш икки мачтали ингилиз ҳарбий кемаси сафарга тахт бўлди. Жорж Гардон Байрон  йўловчиларни елканли кемага олиб чиқадиган тахта кўприкдан кўтарила бошлади. Уни оёғидаги туғма нуқсони бир оз қийнаса ҳам кўзи пастда, қирғоқда кузатиб қолаётган яқинлари, дўстларида эди. У қўл силтаб ҳайрлашаётганлар орасида Терезанни кўрди. Унинг маъюс юзи ҳижрон ва айрилиқ онлари, йўқ, йўқ абадий айрилиқ содир бўлишидан огоҳлантираётганга ўхшар эди.\nГенуя бандаргоҳида бир ҳафтадан буён сафарга ҳозирланаётган кема капитани Жон Скотт анчагина тер тўкди. Айниқса отларни кемага жойлаштириш қийин кечди. Отлардан бири арқонини узиб денгизга қулаб тушди. Бандаргоҳда бақир чақир билан турли томонга шошаётган одамларни чумоли сингари тартиб билан ҳаракат қилаяпти, деб айтиш қийин эди. Жорж билан ҳамроҳ бўлганлар орасида дўсти Э.Ж.Трепани, ёш граф Пьетро Гамбо (Терезанинг туғишган акаси), италиялик шифокор Брюно, камердинер Флетчер ва яна саккиз нафар ҳизматкор бор эди. Кема капитани Скотт буйруғи билан денгизчилар ҳам ўз жойларини эгалладилар. “Геркулес” иккита пушка ва бошқа ўт очар аслаҳалар ҳамда ўқ дорилар билан қуролланган. Байрон ўзи билан бирга бешта от ва дори дармонлар заҳирасини ҳам олиб кетаётган эди. У кемага кўтарилган сари гўё унинг кўз ўнгида Қадимги Юнонистон, унинг бетакрор обида ва бинолари, жануб мева ва гулларига тўлган тартибли боғлари тасаввури сари кириб кела бошлади. Шоир қўл силтаб қирғоқда кўзатиб қолаётганлар билан ҳайрлашар экан яна кўзлари Терезани қидирди, аммо кема денгиз бағрига суза бошлагач, одамларнинг чеҳраси ювилиб кетди. Гўёки юнон маликаси гўзал Еленанинг антик ҳайкалтарош томонидан тарошланган ҳайкалига жон кириб, уни Тереза қиёфасида денгиз тубига чорлаётгандек туюлди. Байроннинг юраги орқага тортиб кетди. Ҳаёти давомида қанчадан қанча оғир синовларни бошидан кечирди. Маломатлар остида қолди. Назарида эндигина ҳақиқий севгига етганида, ёр васлидан олам янада мунаввар бўлганида яна ҳижрон ўтида ёниш, яна ширин ва шу билан биргаликда юракни куйдирувчи истиробларни унинг тани жони кўтара олармикан?\nБайрон ҳаёллар оғушида кема палубасидан денгизга назар ташлади. Ботаётган қуёш ўзини уммон қарига урди. Сув юзини қизартирганича кўздан йўқолди. Денгиз жилоларини сўзлар забаржади билан ўлчовчи шоирнинг кўнгли негадир ғаш эди. Денгизчиларнинг айтишича, қуёш денгиз ортига думалаб ботса, бу бир неча кун ҳавонинг очиқ бўлишидан далолат экан. Аммо доимо ишлари қийинчиликлар билан амалга ошадиган инсон, бундай ишоратга ҳам ишонмас эди. Шеърият мухлислари уни “йиғлоқи шоир” дейишса, сиёсатчилар “ўйламай сўзловчи”нотиқ деб аташар эди. Саргузаштчи Дон Жуан, Зиёратчи Чайлд Ҳаролд ҳам унинг ўзи эди. Бир сўз билан Европанинг маҳзун адиби, сирли ва афсонавий инсон энди ўзини романтикада эмас, балки ҳақиқий ҳаёт денгизига отди, ўз инсоний қиёфасини Дон Киход, Робин Гуд, Эллада қаҳрамонлари каби тасаввур эта бошлади. Терезага бўлган муҳаббати эса унинг илҳомини оширар, аввалгисига ўхшамаган, аммо самимийликка тўла сатрлар яралар эди.\nМақолани тўлиқ шаклда юклаб олиш


Россиялик ҳарбий тожик қизни ўлимида қамалди - BBC O'zbek\nРоссиялик ҳарбий тожик қизни ўлимида қамалди\nУралск округ маҳкамаси душанбелик 22 ёшли Шоира Жобированинг ўлимида айбланган россиялик ҳарбий Иван Щербаковни 12 йиллик қамоқ жазосига маҳкум этган.\nТожикистондаги 201 ҳарбий базанинг зобити бўлган Иван Шербаков Россия Жиноят кодексининг қотиллик моддаси бўйича айбдор деб топилган.\nИван Щербаков айбига тўлиқ иқрор бўлгани айтилмоқда.\nМаҳкама жараёни Россиянинг Душанбедаги базасида ОАВ дан холи, ёпиқ тарзда бўлиб ўтган.\nТерговга алоқадор манбаънинг Би-би-сига билдиришича, жиноий ишда айбланувчи ва қурбонга алоқадор шахсий мазмун касб этган маълумотлар бўлиб, журналистлар маҳкама залига қўйилмаганлар.\nЁш аёлнинг қотиллиги ўтган йил 5 ноябрда юз берган. Шоира Жобированинг жасади даҳшатли қийноқ излари билан Россия базасига яқин ахлат қутисидан топилгани айтилганди суриштирув идоралари томонидан.\nЖиноий иш билан Россия ва Тожикистон қидирув-тергов гуруҳи ходимлари Щербаков хизмат қилган 201 ҳарбий база қўмондонлиги билан ҳамкорликда шуғулланганлар.\nТергов маълумотларига биноан, Иван Щербаков ва Шоира Жобирова ўртасида пул устидан келишмовчилик пайдо бўлган. Марҳума Душанбедаги тунги клублардан бирида ишлаган ва мижозларга жинсий томондан хизмат кўрсатгани ҳам келтирилади маҳкама ҳужжатларида.\nҚотиллик содир этилган кун аёл россиялик зобит билан ҳарбий шаҳарчадаги уйига боради. Назорат постида у ҳарбийнинг хотини сифатида рўйхатга олинган.\nТергов хулосасига кўра, аёл пул талаб қилган, Щербаковда эса пул бўлмаган ўша пайтда. Натижада ўзаро гап талашиш жанжалга айланиб кетади ва аёл оғир тан жароҳати олади.\nОлдинроқ россиялик зобит қурбонини жинсий зўрлаганликда айбланган ҳам эди. Бироқ суд-тиббий экспертизага кўра, қотиллик кечаси улар орасида жинсий яқинлик бўлмаган. Иван Шербаков жаҳл устида аёлни ўлдиргач, уни ахлат қутисига яширишга қарор қилган, дейилади.


Нотариус лавозимига тайинлаш бўйича танлов ўтказишнинг янги тартиби тасдиқланди\n15:59 / 09.01.2019 4507\nАдлия вазирининг буйруғи билан нотариус лавозимига тайинлаш бўйича танлов ўтказишнинг янги тартиби тасдиқланди.\nNorma’нинг ёзишича, бунгача амал қилган тартиб 2019 йил 5 январдан ўз кучини йўқотди.\nНотариусларни танлаб олиш механизми ва танлов ўтказиш тартиб-таомилига ўтган йили жиддий ўзгартиришлар киритилган.\nТанлов ўтказиш тартиб-таомилига оид асосий ўзгартиришлар ёритилади.\n• белгиланган шаклдаги сўровнома;\n• диплом ёхуд хорижий таълим муассасасида олинган дипломнинг нострификациялаш (эквивалентлигини қайд этиш) тўғрисидаги гувоҳномаси нусхаси;\n• меҳнат дафтарчасининг тасдиқланган нусхаси ёки юридик мутахассислик бўйича иш стажини тасдиқловчи «Электрон меҳнат дафтарчаси» тизимидан кўчирма;\n• судланганлик ҳақида маълумотнома;\n• малака имтиҳонини топширганлиги (қайта топширганлиги) ҳақида ҳудудий адлия органи ҳузуридаги малака комиссиясининг қароридан кўчирма (малака имтиҳонини топширган, лекин нотариус лавозимида 3 йил мобайнида ишламаган фуқаролар учун).\n• давлат ва жамият қурилиши ҳамда ижтимоий-сиёсий соҳадаги ислоҳотлар;\n• фуқаролик ҳуқуқи;\nҲужжат 5.01.2019 йилдан кучга кирди.\nЭслатиб ўтамиз, аввалроқ нотариус лавозимига тайинлаш бўйича танлов ўтказиш тартиби белгиланиши хабар қилинганди\nНотариал ҳаракатларни масофадан туриб амалга ошириш таклиф этилди


ЖанубданЭКСПга сабзавот карвони йўл олди\n22-23 июль кунлари Астана шаҳрида Жанубий Қозоғистон вилоятининг ЭКСПО-2017 халқаро кўргазмасига бағишланган қишлоқ хўжалик маҳсулотлари ярмаркаси ўтказилади. Шу муносабат билан қишлоқ хўжалиги маҳсулотлари ортилган карвон пойтахтга йўл олди. Бу – вилоят миришкорларининг ЭКСПОдаги тўртинчи ярмаркаси.\nЖануб деҳқонлари бу сафар шаҳар меҳмонлари ва аҳлига қиймати 171 миллион тенге бўлган 420 тонна маҳсулот тавсия этади. Айтганча, вилоятимиз миришкорлари ЭКСПО даврида пойтахтда олти маротаба ярмарка ўтказишни режалаштириб қўйишган.\nМазкур ярмаркаларга асосан сабзавот, озиқ-овқат ва полиз маҳсулотлари жўнатилмоқда. Чунки, ёзнинг жазирама кунлари уларга талаб кучли бўлади. ЭКСПО меҳмонларига Чордаранинг “тил ёрар” қовун-тарвузлари, Тулкибошнинг ширин-шакар олмалари, Сариоғочнинг мазали помидорлари ёқишига шубҳа йўқ. Ярмаркага борган миришкор-деҳқонларимиз бир йўла кўргазмани ҳам томоша қилиб қайтадилар.\nАйтиш жоизки, жорий йил вилоятимизда экин майдонлари 11,4 минг гектарга кенгайиб, 800,2 минг гектарни ташкил қилди. 35,3 минг гектарда сабзавот, 13,3 минг гектарда картошка, 57 минг гектарда эса полиз маҳсулотлари етиштирилмоқда.\nОб-ҳаво қулай келганлиги боис, деҳқон хўжаликлари мўл ҳосил олмоқда. Бугунги кунгача 576,7 минг тонна сабзавот, 325,2 минг тонна полиз маҳсулотлари, 105,5 минг тонна картошка йиғиб олинган. Етиштирилган маҳсулот ички бозордан ташқари шимолий вилоятлар ва қўшни давлатларга жўнатилмоқда.\nХуршид ҚЎЧҚОРОВ, 2017-07-21, 19:12 159


Шавкат Мирзиёев: Ўзбекистон Туркий кенгаш доирасида ҳамкорликни ривожлантиришдан манфаатдор\n05 март 2021, Тошкент вақти: 08:47\n“Туркий кенгаш доирасида ўзаро самарали ҳамкорликни янада ривожлантиришдан манфаатдормиз. Ҳозирги босқичда унинг фаолиятида мамлакатимиз учун амалий жиҳатдан қизиқиш уйғотадиган йўналишлар бўйича иштирок этишга тайёрмиз”, деди Шавкат Мирзиёев Туркий тилли давлатлар ҳамкорлик кенгаши саммитида сўзлаган нутқи давомида.\nСаммит сентябрь куни Қирғизистоннинг Чўлпонота шаҳрида бўлиб ўтди. Унда ушбу тузилмага аъзо мамлакатлар – Озарбайжон Республикаси Президенти Илҳом Алиев, Туркия Республикаси Президенти Режеп Таййип Эрдоған, Қирғизистон Республикаси Президенти Сооронбай Жээнбеков, Қозоғистон Республикаси Президенти Нурсултон Назарбоев иштирок этди.\nШавкат Мирзиёев мазкур кенгаш ишида ишитрок этаётган энг биринчи Ўзбекистон раҳбари бўлди. Бундан аввалги саммитларнинг бирортасида Ўзбекистон расмийлари иштирок этган эмас.\n2018 йилнинг 30 апрель куни Туркия президенти Режаб Тоййип Эрдўғон билан Тошкентда ўтган учрашувдан сўнг президент Шавкат Мирзиёев Ўзбекистон Туркий тилли давлатлар ҳамкорлиги кенгашига қўшилишини эълон қилган эди.\n2009 йилнинг 3 октябрида Озарбайжоннинг Нахичеван минтақасида Туркий тилли давлатлар ҳамкорлиги кенгашини ташкил этиш бўйича шартнома имзоланган.


Дуровнинг изоҳидан кейин Toncoin деярли 50 фоизга қимматлашди – Kommers.uz\nМиллиардерлар, Молия\t8:30 | 24.12.21\nДуровнинг изоҳидан кейин Toncoin деярли 50 фоизга қимматлашди\nМиллиардер Telegram’нинг Toncoin билан ҳеч қандай алоқаси йўқлигини таъкидлади.\nПавел Дуровнинг Telegram каналидаги постидан кейин Toncoin деярли 50 фоизга қимматлашди. Бу ҳақда Forbes хабар берди.\nМаълум қилинишича, Дуровнинг TON блокчейн лойиҳаси қулаганидан сўнг яратилган Toncoin криптовалютаси нархи деярли 50 фоизга кўтарилган. У ўзининг Telegram каналида криптовалюта ижодкорларига муваффақият тилаган постини эълон қилганидан сўнг Toncoin нархи тез ўсишни бошлаган.\n«Telegram кодлаш танловлари чемпионларининг Toncoin деб номлаган очиқ кодли TON лойиҳасини ишлаб чиқишда давом этаётгани мени илҳомлантирди. Биз яратган технология тирик экани ва ривожланаётганидан фахрланаман», — деб ёзган у.\nДуров TON ҳали ҳамон блокчейн соҳасида олдинда эканини таъкидлаган ва Toncoin жамоасига муваффақият тилаган. «Тўғри бозорга чиқиш стратегияси билан биргаликда улар тилларда достон бўладиган кашфиётларни яратиш учун зарур бўлган нарсага эга», деб ёзган Telegram раҳбари. Шу билан бирга, у Telegram компаниясининг Toncoin билан ҳеч қандай алоқаси йўқлигини таъкидлаган.\nҚайд этилишича, 2018 йил бошида Telegram TON блокчейн платформаси ва Gram криптовалютасини яратиш учун 1,7 миллиард доллар сармоя жалб қилган. Лойиҳага бутун дунёдан 170 дан ортиқ инвестор, жумладан миллиардерлар Роман Абрамович ва Юрий Мильнер, Qiwi асосчиси Сергей Солонин, бизнесмен Саид Гуцериев, «Вимм-Билль-Данн» асосчиси Давид Якобашвили ва бошқалар сармоя киритган.\nМаълумот ўрнида, платформани 2019 йил октябрь охиригача ишга тушириш режалаштирилган эди, аммо АҚШ Қимматли қоғозлар комиссияси (SEC) Gram криптовалютасини қимматли қоғоз сифатида тан олган ва унинг чиқарилишини тақиқлаганди. 2020 йил май ойида Павел Дуров лойиҳа ёпилганини расман эълон қилган.\nАввалроқ Дуровнинг Telegram 2021 йилда энг тез ривожланаётган мобил иловага айланганини айтгани хабар қилинганди. Шунингдек, Европада банк илк бор мижозларига криптовалютага сармоя киритишни таклиф қилгани ҳақида хабар берилди.


Ҳужжат кучини йўқотган " " 31.03.2015\nҲужжат 25.06.2004 00 санаси ҳолатига\nАкциядорлик бирлашмалари ва компанияларидаги акциялар давлат улушидан самарали фойдаланилиши устидан мониторинг олиб бориш комиссияси фаолиятини ташкил этиш тўғрисида\nМазкур қарор Ўзбекистон Республикаси Президентининг 2015 йил 31 мартдаги ПҚ-2327-сонли «Акциядорлик жамиятлари фаолияти самарадорлигини ошириш ва корпоратив бошқарув тизимини такомиллаштириш бўйича комиссия ташкил этиш тўғрисида»ги қарорига асосан ўз кучини йўқотган.\nХусусийлаштирилган корхоналарнинг устав фондидаги давлат улушини бошқариш бўйича давлатнинг ишончли вакиллари ва профессионал бошқарувчи компанияларнинг фаолияти самарадорлигини ошириш, давлат активларини профессионал бошқарувчи компанияларга ишончли бошқарувга бериш жараёнларини жадаллаштириш мақсадида Вазирлар Маҳкамаси қарор қилади:\nАкциядорлик бирлашмалари ва компанияларидаги акциялар давлат улушидан самарали фойдаланилиши устидан мониторинг олиб бориш комиссиясининг таркиби 1-иловага мувофиқ;\nАкциядорлик бирлашмалари ва компанияларидаги акциялар давлат улушидан самарали фойдаланилиши устидан мониторинг олиб бориш комиссияси тўғрисидаги низом 2-иловага мувофиқ тасдиқлансин.\nхўжалик жамиятлари устав фондидаги давлат улушини бошқариш самарадорлигини оширишга йўналтирилган чора-тадбирларни амалга ошириш;\nдавлат улуши профессионал бошқарувчи компанияларга бошқарувга берилгунгача бўлган муддатга республика иқтисодиёти учун стратегик аҳамиятга эга бўлган хўжалик жамиятларининг устав фондидаги давлат улушини бошқариш бўйича давлатнинг ишончли вакилини тайинлаш, шунингдек уларни юкланган вазифалардан озод қилиш;\nреспублика иқтисодиёти учун стратегик аҳамиятга эга бўлган хўжалик жамиятларининг устав фондидаги давлат улушларини ишончли бошқариш ҳуқуқи учун ўтказилган танловлар натижаларини тасдиқлаш;\nхўжалик жамиятларининг устав фондидаги давлат улуши бўйича дивидендлар давлат бюджетига тўлиқ ва ўз вақтида тўланишини таъминлаш ишларини ташкил этиш;\nхўжалик бошқаруви органлари раҳбарлари, давлат ишончли вакиллари ва бошқарувчи компанияларнинг давлат улушларини бошқариш бўйича фаолиятларининг натижалари тўғрисидаги ахборотларини мунтазам равишда эшитиб бориш.\n3. Акциядорлик бирлашмалари ва компанияларидаги акциялар давлат улушидан самарали фойдаланилиши устидан мониторинг олиб бориш комиссиясининг ишчи органи функцияси Ўзбекистон Республикаси Давлат мулки қўмитасига юклансин.\n4. Давлат мулки қўмитаси Давлат статистика қўмитаси, Молия вазирлиги ва Иқтисодий ночор корхоналар ишлари қўмитаси билан биргаликда уч ой муддатда устав фондида давлат улуши бўлган давлат унитар корхоналари, хўжалик жамиятларини ҳисобга олиш, давлат улушига ҳисобланган дивидендларни давлат бюджетига тушириш бўйича идоралар ўртасида ўзаро ҳамкорлик ва ахборот алмашиш тизимини ишлаб чиқсин ва жорий этсин.\n5. Ўзбекистон Республикаси Ҳукуматининг 3-иловага мувофиқ айрим қарорларига ўзгартириш ва қўшимчалар киритилсин.\n2004 йил 25 июнь,\nВазирлар Маҳкамасининг 2004 йил 25 июндаги 295-сон қарорига\nАкциядорлик бирлашмалари ва компанияларидаги акциялар давлат улушидан самарали фойдаланилиши устидан мониторинг олиб бориш комиссияси\nАзимов Р.С. — Ўзбекистон Республикаси Бош вазирининг ўринбосари, Комиссия раиси\nАсқаров М.А. — Ўзбекистон Республикаси Давлат мулки қўмитаси раиси, Комиссия раисининг ўринбосари\nНурмуротов М.Б. — Ўзбекистон Республикаси Молия вазири\nАбдуллаев И.Б. — Ўзбекистон Республикаси Адлия вазирининг биринчи ўринбосари\nСаидова Г.К. — Иқтисодиёт вазирининг биринчи ўринбосари, Иқтисодий ночор корхоналар ишлари қўмитаси раиси\nҚудратов Ғ.С. — Давлат статистика қўмитасининг раиси\nЮнусматов М.А. — Қимматли қоғозлар бозори фаолиятини мувофиқлаштириш ва назорат қилиш марказининг бош директори\nҒуломов Р.А. — Марказий банк раисининг ўринбосари\nАллаёров Н.Қ. — Ўзбекистон Республикаси Президенти Давлат маслаҳатчиси хизматининг бош инспектори (келишув бўйича)\nҲасанов Н.Н. — Бош вазир ўринбосари котибияти мудирининг машинасозликни ривожлантириш, металлургия, кимё, геология, стандартлаштириш ва метрология масалалари бўйича ўринбосари\nВорисов А.К. — Вазирлар Маҳкамасининг Ижтимоий комплекси котибиятининг мудири\nНабиев У.Н. — Вазирлар Маҳкамасининг Истеъмол товарлари ишлаб чиқариш ва савдо комплекси котибиятининг мудири\nЗияев Ғ.М. — Вазирлар Маҳкамасининг Алоқа ва ахборот-коммуникация технологиялари масалалари комплекси котибиятининг мудири\nлавозимига кўра — Вазирлар Маҳкамасининг Агросаноат комплекси котибиятининг мудири\nПогребняк А.Г. — Вазирлар Маҳкамаси Ахборот таҳлил бошқармасининг шўъба мудири\nҲасанов Н.Ҳ. — Ўзбекистон Республикаси Давлат мулки қўмитаси раисининг ўринбосари\nАбдуллаев С.С. — Ўзбекистон Республикаси Давлат мулки қўмитаси бош бошқармасининг бошлиғи, Комиссия котиби\nИзоҳ. Комиссия аъзолари бошқа ишга ўтган тақдирда Комиссия таркибига уларнинг ўрнига янгидан тайинланган шахслар киритилади.\n2004 йил 25 июндаги 295-сон қарорига\nАкциядорлик бирлашмалари ва компанияларидаги акциялар давлат улушидан самарали фойдаланилиши устидан мониторинг олиб бориш комиссияси тўғрисида\n1. Мазкур Низом Акциядорлик бирлашмалари ва компанияларидаги акциялар давлат улушидан самарали фойдаланилиши устидан мониторинг олиб бориш комиссияси (кейинги ўринларда Комиссия деб юритилади) фаолиятини тартибга солади ва унинг асосий вазифалари, функциялари, ҳуқуқлари ва мажбуриятларини белгилаб беради.\n2. Ушбу Низомнинг амал қилиши тижорат банклар устав фондидаги акцияларнинг давлат улушини бошқаришга нисбатан татбиқ этилмайди.\n3. Комиссиянинг ўз ваколати доирасида давлатнинг ишончли вакиллари ва бошқарувчи компанияларни тайинлаш, озод этиш ва уларнинг фаолиятига тегишли бўлган масалалар бўйича қабул қилган қарорлари давлат ва хўжалик бошқаруви органлари ҳамда хўжалик юритувчи субъектлар томонидан бажарилиши мажбурий ҳисобланади.\n4. Комиссия ўз фаолиятида Ўзбекистон Республикаси қонунларига, Олий Мажлиснинг қарорларига, Ўзбекистон Республикаси Президентининг фармонлари ва фармойишларига, Вазирлар Маҳкамасининг қарорларига, мазкур Низомга ва бошқа норматив ҳужжатларга амал қилади.\nII. Комиссиянинг вазифалари ва функциялари\n6. Қуйидагилар Комиссиянинг функциялари ҳисобланади:\nреспублика иқтисодиёти учун стратегик аҳамиятга эга бўлган хўжалик жамиятларининг устав фондидаги давлат улушини бошқариш учун танлов ғолиблари — давлатнинг ишончли вакилларини тайинлаш ва бошқарувчи компанияларни тасдиқлаш;\nреспублика иқтисодиёти учун стратегик аҳамиятга эга бўлган хўжалик жамиятларининг устав фондидаги давлат улушларини ишончли бошқариш ҳуқуқига танловлар натижаларини тасдиқлаш;\nхўжалик жамиятларининг устав фондларидаги давлат улушларини бошқариш бўйича фаолиятида давлатнинг ишончли вакиллари, бошқарувчи компанияларнинг асосий мақсад ва вазифаларини белгилаш;\nхўжалик жамиятларидаги давлат улушларини бошқариш бўйича давлатнинг ишончли вакилларини уларга юкланган мажбуриятлардан қонун ҳужжатларида белгиланган тартибда озод этиш;\nдавлат улушларини бошқариш бўйича шартномавий муносабатларни бошқарувчи компаниялар билан давом эттириш мақсадга мувофиқлигини кўриб чиқиш;\nдавлатнинг ишончли вакиллари, бошқарувчи компанияларнинг ҳисобот шаклларини тасдиқлаш;\nхўжалик жамиятларининг устав фондларидаги давлат улушларини бошқариш самарадорлиги юзасидан доимий мониторингни амалга ошириш ва таҳлил қилиш, уни такомиллаштириш бўйича таклифлар ва механизмларни ишлаб чиқиш.\nўз иш тартибини мустақил ишлаб чиқиш ва тасдиқлаш, республика иқтисодиёти учун стратегик аҳамиятга эга бўлган хўжалик жамиятлари рўйхатини белгилаш;\nдавлатнинг ишончли вакилларини тайинлаш учун номзодларни танлаш талабларини ва шартларини белгилаш;\nўз ваколатлари доирасида давлат ва хўжалик бошқаруви органларига топшириқлар бериш.\n8. Комиссия қуйидагиларга мажбур:\nхўжалик жамиятларидаги давлат улушларини бошқариш бўйича давлатнинг ишончли вакиллари ва бошқарувчи компанияларни тайинлашни ташкил этиш юзасидан Ўзбекистон Республикаси Ҳукуматининг қарорларини бажариш;\nКомиссия мажлисларида қабул қилинган қарорларнинг ўз вақтида бажарилиши юзасидан назорат ва мониторингни амалга ошириш.\nIV. Комиссиянинг ишини ташкил этиш\n9. Комиссия ишини Раис ташкил қилади, у Комиссия иш тартибини тасдиқлайди, мажлис ўтказиладиган санани ва кун тартибини белгилайди, ўзи ўрнида бўлмаган ҳолларда комиссия аъзоларидан бирини ўринбосар этиб тайинлайди.\nКомиссиянинг мажлислари заруриятга қараб даврий, аммо чоракда камида бир марта унинг аъзоларининг учдан икки қисмидан кам бўлмаган аъзолари иштирокида ўтказилади.\nКомиссия қарори Комиссия аъзоларининг мажлисида иштирок этувчиларнинг оддий кўпчилик овози билан қабул қилинади. Овозлар тенг бўлганда Комиссия раисининг овози ҳал қилувчи ҳисобланади.\nКомиссия қарори мажлисда иштирок этувчи Комиссия аъзолари имзолайдиган ва Комиссия раиси ёки унинг ўринбосари томонидан тасдиқланадиган протокол билан расмийлаштирилади. Протоколни имзолаш вақтида Комиссия аъзолари ўзларининг алоҳида мулоҳазаларини билдириш ҳуқуқига эга.\nV. Комиссиянинг ишчи органи\n10. Комиссия мажлисини тайёрлаш ва ўтказишни ташкил этишни амалга оширувчи Комиссиянинг ишчи органи Ўзбекистон Республикаси Давлат мулки қўмитаси ҳисобланади.\n11. Ишчи орган:\nхўжалик жамиятларидаги давлат улушларини бошқариш бўйича давлатнинг ишончли вакилларини тайинлаш ва бошқарувчи компанияларни тасдиқлаш бўйича;\nхўжалик жамиятларининг устав фондларидаги давлат улушларини бошқариш мажбуриятларидан давлатнинг ишончли вакиллари ва бошқарувчи компанияларни озод этиш бўйича;\nдавлат улушларини ишончли бошқариш бўйича давлатнинг ишончли вакиллари ва бошқарувчи компанияларнинг фаолиятини тартибга соладиган норматив ҳужжатларни такомиллаштириш бўйича;\nдавлат улушларини ишончли бошқариш бўйича фаолиятга тегишли бўлган бошқа масалалар юзасидан таклифларни Комиссияга кўриб чиқиш учун киритиш ҳуқуқига эга.\n12. Комиссиянинг ишчи органи қуйидагиларга мажбур:\nКомиссия томонидан қабул қилинган қарорларни ўз вақтида ва зарур даражада бажариш;\nКомиссиянинг давлатнинг ишончли вакиллари, бошқарувчи компанияларни тасдиқлаш тўғрисидаги қарори қабул қилингандан кейин бир ҳафта муддатда янги тайинланган давлатнинг ишончли вакиллари, бошқарувчи компаниялар билан ишончли бошқарувга шартномалар тузиш;\nдавлатнинг ишончли вакиллари, бошқарувчи компаниялар томонидан тақдим этиладиган ҳисоботларни йиғиш, тартибга келтириш ва ишлаш;\nЎзбекистон Республикаси ҳудудида ва чет элларда эгалик ҳуқуқи давлатга тегишли бўлган мол-мулкни сақлаш ва самарали бошқариш юзасидан бошқарувчи компаниялар ва давлатнинг ишончли вакилларининг фаолияти натижадорлиги бўйича мониторинг ўтказиш;\nустав фондида давлат улуши бўлган давлат унитар корхоналари, хўжалик жамиятлари, уларнинг хўжалик фаолиятининг асосий натижалари тўғрисида маълумотлар базасини юритиш;\nхўжалик жамиятларининг устав фондларидаги давлат улушларини бошқариш бўйича давлатнинг ишончли вакиллари, бошқарувчи компаниялар фаолияти тўғрисидаги ахборотни Комиссияга ҳар чоракда тақдим этиш;\nхўжалик бошқарув органлари раҳбарлари, давлатнинг ишончли вакиллари ва бошқарувчи компанияларнинг ишлари самарадорлиги мониторинги ва улар ишининг самарадорлиги таҳлили асосида давлат улушларини бошқариш бўйича уларнинг фаолияти тўғрисидаги ҳисоботлари Комиссия томонидан эшитилишини ташкил этиш;\nКомиссия мажлисини чақириш билан боғлиқ ташкилий масалаларини ҳал қилиш;\nКомиссиянинг иш юритишини аниқ ва тўлиқ олиб бориш, Комиссия ёзишмаларини ҳисобга олиш ва таснифлаш, Комиссиянинг барча мажлислари протоколларини ўз вақтида ва тўлиқ расмийлаштириш.\n13. Комиссияни қайта ташкил этиш ва тугатиш Ўзбекистон Республикаси Вазирлар Маҳкамасининг қарорига кўра амалга оширилади.\n1. Вазирлар Маҳкамасининг «Акциядорлик жамиятларини бошқариш тизимини такомиллаштиришга доир чора-тадбирлар тўғрисида» 1998 йил 22 августдаги 361-сон қарорига (Ўзбекистон Республикаси ҚТ, 1998 й., 8-сон, 31-модда) 5-иловада:\nа) 4.2-банд қуйидаги мазмундаги хатбоши билан тўлдирилсин:\n«Ишончли бошқарувчи акциядорлик жамияти бошқаруви ижро этувчи органлари томонидан амалга оширилаётган жорий фаолиятга аралашиш ҳуқуқига эга эмас.»;\nб) 4.3-банд қуйидаги таҳрирда баён қилинсин:\n«4.3. Ишончли бошқарувчи қуйидагиларга мажбур:\nдавлат акциялари пакетларини ишончли бошқариш шартномаси бўйича фойдали сотиб олувчи ҳисобланган давлат манфаатларини ифодалаш;\nўз фаолияти ва акциядорлик жамиятининг молия-хўжалик ҳолати натижалари тўғрисида Ўзбекистон Республикаси Давлат мулки қўмитасини хабардор қилиш;\nўзига юкланган ваколатларни амалга оширишда ўзига маълум бўлган маълумотларни учинчи шахсга ошкор этмаслик ва улардан давлат манфаатларига зид бўлган мақсадларда фойдаланмаслик;\nжамиятнинг Кузатув кенгашига ёки ижро этувчи органига мурожаат қилиш йўли билан давлат ҳуқуқлари ва манфаатлари бузилишини бартараф этишни талаб қилиш;\nдавлат акциялари пакетлари бўйича ҳисобланган дивидендларни бюджетга ўз вақтида тўлашни таъминлашга йўналтирилган чора-тадбирлар кўриш;\nакциядорлик жамиятининг бюджетга, давлат мақсадли фондларига мажбурий тўловлар, иш ҳақи бўйича қарздорлиги вужудга келганда, шунингдек корхонанинг ишлаб чиқариш ва молиявий аҳволи оғирлашган тақдирда Кузатув кенгаши таркибини ҳамда жамиятнинг ижро этувчи органини қайта сайлаш мақсадида акциядорларнинг навбатдан ташқари умумий йиғилишини чақиришни талаб қилиш.»;\nв) IV бўлимга қуйидаги мазмундаги 4.4-банд қўшилсин:\n«4.4. Ишончли бошқарувчи Ўзбекистон Республикаси Давлат мулки қўмитаси билан келишмасдан акциядорлик жамияти бошқарув органларидаги бошқа акциядорларнинг вакили бўлиши мумкин эмас.».\n2. Вазирлар Маҳкамасининг «Ўзбекистон Республикаси Давлат мулки қўмитасининг кадрлар потенциалини мустаҳкамлаш ва фаолиятини ташкил этишни такомиллаштириш чора-тадбирлари тўғрисида» 2003 йил 24 июлдаги 325-сон қарорида (Ўзбекистон Республикаси ҚТ, 2003 й., 7-сон, 67-модда) 4-банднинг еттинчи хатбоши ва 6-илова ўз кучини йўқотган деб ҳисоблансин.\n3. Вазирлар Маҳкамасининг «Давлат мулки айрим объектларини инвестиция мажбуриятлари эвазига бепул беришни жадаллаштириш чора-тадбирлари тўғрисида» 2004 йил 5 майдаги 209-сон қарорига 2-илова (Ўзбекистон Республикаси ҚТ, 2004 й., 5-сон, 45-модда) 6-бандининг «а» ва «в» кичик бандлари ўз кучини йўқотган деб ҳисоблансин.\n(Ўзбекистон Республикаси қонун ҳужжатлари тўплами, 2004 й., 26-сон, 298-модда; 2005 й., 8-9-сон, 67-модда; 2006 й., 23-сон, 210-модда, 30-сон, 289-модда, 42-сон, 417-модда; 2007 й., 37-38-сон, 386-модда; 2009 й., 52-сон, 568-модда; 2011 й., 37-сон, 381-модда; 2013 й., 37-сон, 485-модда)


Ўзбекистон-Тожикистон чегарасида аҳоли учун қулай пост очилди - 12.02.2018, Sputnik Ўзбекистон\nЎзбекистон-Тожикистон чегарасида аҳоли учун қулай пост очилди\nФуқаролар учун назорат-ўтиш пункти соддалаштирилган тартибда ишламоқда 12.02.2018, Sputnik Ўзбекистон\n12:49 12.02.2018 (янгиланди: 13:15 12.02.2018)\nФуқаролар учун назорат-ўтиш пункти соддалаштирилган тартибда ишламоқда\nТОШКЕНТ, 12 фев — Sputnik. Ўзбекистон-Тожикистон чегарасидаги "Андархон" ўтиш пункти очилди.\nUzbekistan24 телеканали хабар беришича, фуқаролар учун назорат-ўтиш пункти соддалаштирилган тартибда ишламоқда.\nФарғона вилояти Бешариқ туманидаги "Андархон-Патар" назорат-ўтиш пункти 10 феврал куни очилди.\nЎзбекистоннинг янги президенти Шавкат Мирзиёев биринчи навбатда ташқи сиёсат йўналишида қўшни давлатлар билан муносабатларни яхшилашга киришди, шу жумладан Тожикистон билан мунозарали масалалар бўйича.\nЎзбекистон ва Тожикистон виза ва чегара бўйича муаммоли масалалар бўйича келишувга эришдилар. Фуқароларнинг ўзаро ташрифлари бўйича янги ҳужжат тасдиқланади. Унга кўра икки давлат фуқаролар бир ой давомида визасиз юришлари мумкин.\n2018 йил биринчи чорагида Ўзбекистон президенти Шавкат Мирзиёевнинг Тожикистонга давлат ташрифи режалаштирилган.


Марказий Осиё давлатлари Афғонистондаги уруш туфайли бирлашиши мумкин\n12 Avgust 23:25 / Published in Ўзбекистон янгиликлари\nАҚШнинг Афғонистондан чиқиб кетиши минтақада катта сиёсий бўшлиқни қолдирди. Россия Марказий Осиё учун «хавфсизлик кафолати» вазифасини бажарган ва ҳатто толиблар билан музокараларга киришган. “Бу Ўзбекистон ва унинг қўшнилари учун Москва босқини остида аста -секин суверенитетни йуқотишни англатади. Бирлашувнинг ўзига хос тури Россияга қаршилик кўрсатишга ёрдам беради «, — дейди ғарблик сиёсий таҳлилчилар.\n8 июл куни толиблар делегацияси Москвада Россия расмийлари билан учрашди ва улар Россияни Афғонистон чегараларини кесиб ўтиш ниятида эмаслигига ишонтиришди. Шунга қарамай, Россия Федерацияси ҳали ҳам «Толибоноиклар кириб борган тақдирда минтақа чегараларини ҳимоя қилиш» учун КХШТ ёрдами билан таклиф қилинган ҳарбий ёрдамни талаб қилмоқда.\n«Бундай қўллаб-қувватлаш минтақа мамлакатларига маълум чекловлар қўяди ва давлатларнинг кейинги суверенитетига тўсқинлик қилади. Ўзбекистон учдан ортиқ КХШТ кучлари билан ўралган ва Москва ва толибонлар ўртасида ҳамкорлик қилинган тақдирда, эҳтимол, тўрт томондан, Россия ҳужумига дош беролмайди ва КХШТнинг яна бир аъзосига айланиши мумкин, «Ғарб сиёсий таҳлилчилар ишонишади.\n«Мирзиёев Марказий Осиё Иттифоқини тузишни талаб қилиши керак. Минтақадан ташқаридаги давлатларнинг «ёрдамига» бўйсуниш ва қабул қилиш ўрнига, Марказий Осиё республикаларининг умумий қабул қилинган келишувлари доирасида мустақил ҳаракат қилишига тўғри келади.\nҲамкорликда бу прагматик ёндашув айнан Марказий Осиёда талаб қилинади. Аммо, агар бундай иттифоқ минтақанинг бешта давлати – Ўзбекистон Қозоғистон, Қирғизистон, Тожикистон, Туркманистон ишларига аралашмаслик сиёсатига қатъий риоя қилган тақдирдагина мумкин бўлади – бу бу кичик давлатларни бирлаштиришнинг ягона йули. Россиянинг минтақадаги ҳарбий иштирокини йуқ қилиш учун. Афғонистондаги уруш бу жараённинг катализатори бўлиб хизмат қилади, чунки Марказий Осиё давлатлари учун вақт ва танлов қолдирмайди», — дейди Ғарб давлатларидан бирининг экспертлари.\nШу билан бирга, иттифоқнинг мақсади янги иттифоқ ёки янги федерация тузиш эмас. Аксинча, бу охир-оқибат Марказий Осиё давлатлари ва бошқа минтақалар ўртасида ишончни мустаҳкамлайдиган ҳамкорлик механизми.\nTagged under: CА, ИТТИФОҚ, МАМЛАКАТ, МАРКАЗИЙ ОСИЁ, хавфсизлик кафолати